title: Regulamentul de punere în aplicare (UE) 2018/1012 al Comisiei din 17 iulie 2018 de instituire a unei taxe antidumping provizorii la importurile de biciclete electrice originare din Republica Populară Chineză și de modificare a Regulamentului de punere în aplicare (UE) 2018/671

text:
               18.7.2018

               RO

               Jurnalul Oficial al Uniunii Europene

               L 181/7

         REGULAMENTUL DE PUNERE ÎN APLICARE (UE) 2018/1012 AL COMISIEI
   din 17 iulie 2018
   de instituire a unei taxe antidumping provizorii la importurile de biciclete electrice originare din Republica Populară Chineză și de modificare a Regulamentului de punere în aplicare (UE) 2018/671
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 7,
   după consultarea statelor membre,
   întrucât:
   1.   PROCEDURA

   1.1.   Deschiderea procedurii

               (1)

               La data de 20 octombrie 2017, Comisia Europeană (denumită în continuare „Comisia”) a deschis o anchetă antidumping cu privire la importurile în Uniune de biciclete, cu pedalare asistată, cu un motor electric auxiliar (denumite în continuare „biciclete electrice”) originare din Republica Populară Chineză (denumită în continuare „RPC” sau „țara în cauză”) în temeiul articolului 5 din regulamentul de bază.

               (2)

               Comisia a publicat un aviz de deschidere în Jurnalul Oficial al Uniunii Europene (2) (denumit în continuare „avizul de deschidere”).

               (3)

               Comisia a deschis ancheta în urma unei plângeri depuse la data de 8 septembrie 2017 de Asociația Europeană a Producătorilor de Biciclete (denumită în continuare „reclamantul” sau „EBMA”). Reclamantul reprezintă peste 25 % din producția totală de biciclete electrice a Uniunii. Plângerea conținea elemente de probă atestând existența unui dumping și a unui prejudiciu important cauzat de acesta, care au fost suficiente pentru a justifica deschiderea anchetei.

               (4)

               La 21 decembrie 2017, Comisia a deschis o anchetă antisubvenție privind importurile în Uniune de biciclete electrice originare din RPC și a demarat o anchetă separată. Comisia a publicat un aviz de deschidere în Jurnalul Oficial al Uniunii Europene (3).

         1.2.   Înregistrarea importurilor

               (5)

               La 31 ianuarie 2018, reclamantul a depus o cerere de înregistrare a importurilor de biciclete electrice din RPC în temeiul articolului 14 alineatul (5) din regulamentul de bază. La 3 mai 2018, Comisia a publicat Regulamentul de punere în aplicare (UE) 2018/671 (4) (denumit în continuare „regulamentul de înregistrare”), prin care importurile de biciclete electrice din RPC sunt supuse înregistrării începând cu data de 4 mai 2018.

               (6)

               Drept răspuns la cererea de înregistrare, părțile interesate au prezentat observații care au fost abordate în regulamentul de înregistrare. Comisia confirmă faptul că reclamanții au prezentat suficiente elemente de probă care să justifice necesitatea de a înregistra importurile. Importurile și cotele de piață din RPC crescuseră în mod considerabil. Prin urmare, observațiile au fost respinse.

         1.3.   Perioada de anchetă și perioada examinată

               (7)

               Ancheta privind dumpingul și prejudiciul a acoperit perioada cuprinsă între 1 octombrie 2016 și 30 septembrie 2017 (denumită în continuare „perioada de anchetă”). Examinarea tendințelor relevante pentru evaluarea prejudiciului a acoperit perioada cuprinsă între 1 ianuarie 2014 și sfârșitul perioadei de anchetă (denumită în continuare „perioada examinată”).

         1.4.   Părțile interesate

               (8)

               În avizul de deschidere, Comisia a invitat părțile interesate să o contacteze pentru a participa la anchetă. În plus, Comisia a informat în mod specific reclamanții, alți producători din Uniune cunoscuți, producătorii-exportatori cunoscuți și autoritățile din RPC, precum și importatorii cunoscuți în legătură cu deschiderea anchetei și i-a invitat să participe.

               (9)

               Părțile interesate au avut posibilitatea de a formula observații cu privire la deschierea anchetei și de a solicita să fie audiate de Comisie și/sau de consilierul-auditor pentru proceduri comerciale.

               (10)

               În avizul de deschidere, Comisia a informat părțile interesate că a ales în mod provizoriu Elveția ca țară terță cu economie de piață (denumită în continuare „țară analogă”), în sensul articolului 2 alineatul (7) litera (a) din regulamentul de bază. Părților interesate li s-a oferit posibilitatea de a formula observații și de a solicita o audiere în fața Comisiei și/sau a consilierului-auditor pentru proceduri comerciale.

               (11)

               Unele dintre părțile interesate care susțin plângerea au solicitat tratamentul confidențial al identității lor de teama represaliilor, întrucât acestea achiziționează anumite piese ale bicicletelor lor electrice din RPC. Comisia a răspuns favorabil cererilor acestora, după o evaluare a argumentelor invocate.

               (12)

               Camera de Comerț din China pentru Importul și Exportul de Mașini și Produse Electronice (denumită în continuare „CCCME”) și Colectivul Importatorilor Europeni de Biciclete Electrice (denumit în continuare „CEIEB”), ambele reprezentând mai multe părți interesate, au formulat observații după deschiderea procedurii.

               (13)

               CCCME a susținut că motivele pentru care Comisia a acordat tratamentul confidențial al identității unora dintre părțile interesate care susțin plângerea erau atât insuficiente cât și neîntemeiate. Potrivit CCCME, unii dintre membrii industriei din Uniune importă biciclete electrice complete din RPC și astfel, în temeiul articolului 4 alineatul (1) litera (a) din regulamentul de bază, aceștia pot evita de a fi considerați ca membri ai industriei din Uniune. CCCME a subliniat faptul că tratamentul confidențial al identității unora dintre părțile interesate nu permite ca situația producătorilor exportatori să fie examinată în mod corespunzător în acest caz.

               (14)

               În aceeași ordine de idei, CEIEB a afirmat că plângerea nu conține nici lista tuturor producătorilor cunoscuți din Uniune ai produsului similar, nici volumul și valoarea produsă de acești producători. Comisia a respins această afirmație. Plângerea conținea o listă a producătorilor cunoscuți din Uniune (5), precum și volumul total al producției lor (6). În consecință, CEIEB a fost în măsură să evalueze lista producătorilor cunoscuți din Uniune care fabrică produsul similar.

               (15)

               Aceste informații a permis ca CEIEB să identifice faptul că două societăți enumerate în listă ca producători din Uniune importă, de asemenea, produsul care face obiectul anchetei din țara în cauză. Prin urmare, este clar că CEIEB a putut să își exercite pe deplin dreptul la apărare în această privință. Prin urmare, argumentele au fost respinse.

               (16)

               CCCME a susținut în continuare că plângerea nu deținea nivelul necesar de dovezi pentru a duce la deschiderea unei anchete. CCCME a comunicat patru motive în această privință.

               (17)

               În primul rând, datele de import, întemeiate pe statisticile de export chinezești obținute de la autoritățile vamale din China, împreună cu modificările aduse acestora pentru a filtra produsul care face obiectul prezentei anchete, nu ar trebui să fie considerate confidențiale iar sursa acestora ar trebui să fie analizată în mod corespunzător de către Comisie.

               (18)

               În al doilea rând, anumite informații din plângere, cum ar fi, de exemplu, pretinsa supracapacitate a sectorului relevant din RPC, ar fi înșelătoare întrucât ele nu se referă doar la sectorul bicicletelor electrice, ci la întregul sector al bicicletelor convenționale și al bicicletelor electrice. În mod similar, valoarea pieței de biciclete electrice a Uniunii ar fi supraestimată întrucât aceasta acoperă toate vehiculele electrice ușoare și nu numai bicicletele electrice.

               (19)

               În al treilea rând, afirmațiile privind subvenționarea formulate în plângere ar fi nefondate și ar merita propria lor anchetă antisubvenție.

               (20)

               În al patrulea rând, potrivit CCCME, plângerea a făcut o serie de afirmații nejustificate care sunt dăunătoare pentru industria bicicletelor electrice din RPC, pretinzând că producătorii din Uniune sunt cei care stimulează inovarea în acest sector și că producătorii chinezi nu fac decât să copieze tehnologia actuală a bicicletelor electrice elaborată în Uniune.

               (21)

               Comisia a efectuat o analiză a plângerii în conformitate cu articolul 5 din regulamentul de bază, ajungând la concluzia că cerințele pentru inițierea unei anchete erau îndeplinite, și anume caracterul adecvat și exactitatea dovezilor prezentate de reclamant erau suficiente. În conformitate cu articolul 5 alineatul (2) din regulamentul de bază, o plângere trebuie să conțină informațiile pe care reclamantul le poate obține în mod rezonabil privind factorii indicați în cadrul ei. Pe baza dovezilor furnizate, Comisia a considerat că cerința respectivă a fost îndeplinită.

               (22)

               În ceea ce privește argumentul privind datele de import chinezești, Comisia se referă la secțiunea 3.2 din regulamentul de înregistrare și la secțiunea 4.3 din acest regulament, în care argumentul este abordat la un nivel suficient.

               (23)

               În ceea ce privește argumentul referitor la supracapacitate, este într-adevăr relevant să se analizeze supracapacitățile pentru ansamblul bicicletelor convenționale și electrice, întrucât capacitatea de producție pentru bicicletele convenționale poate fi transformată, cu costuri sau eforturi mici, pentru a fabrica biciclete electrice (a se vedea considerentul 172) și există dovezi la dosar potrivit cărora acest lucru este, într-adevăr, efectuat cu regularitate de către societățile care produc ambele produse.

               (24)

               În ceea ce privește observațiile privind pretinsa subvenționare de pe piața chineză, la 21 decembrie 2017, Comisia a deschis o anchetă antisubvenție privind importurile în Uniune de biciclete electrice originare din RPC și a demarat o anchetă separată. Ancheta respectivă este încă în curs de desfășurare.

               (25)

               În sfârșit, în ceea ce privește argumentele privind inovarea și copierea, acuratețea afirmațiilor menționate la punctul patru nu a avut nicio influență asupra evaluării realizate de Comisie care se află la baza deschiderii acestui caz, întrucât nu au făcut parte din factorii care au fost luați în considerare în acest scop.

               (26)

               Prin urmare, Comisia a concluzionat că plângerea conținea elemente de probă atestând existența unui dumping și a unui prejudiciu important cauzat de acesta, care au fost suficiente pentru a justifica deschiderea anchetei.

         1.5.   Eșantionarea

               (27)

               În avizul de deschidere, Comisia a afirmat că ar putea constitui un eșantion din rândul producătorilor exportatori, al producătorilor din Uniune și al importatorilor neafiliați, în conformitate cu articolul 17 din regulamentul de bază.

         1.5.1.   Eșantionarea producătorilor din Uniune

               (28)

               În avizul de deschidere, Comisia a afirmat că a selectat în mod provizoriu un eșantion de producători din Uniune. Comisia a selectat eșantionul pe baza celor mai mari volume reprezentative de vânzări de produs similar în perioada de anchetă, asigurând în același timp diversitatea tipurilor de produse și o distribuție geografică.

               (29)

               Acest eșantion a fost constituit din patru producători din Uniune. Producătorii din Uniune incluși în eșantion reprezentau 60 % din volumul producției totale și 58 % din vânzările totale realizate de industria din Uniune. Comisia a invitat părțile interesate să prezinte observații în legătură cu eșantionul provizoriu.

               (30)

               EBMA a susținut că eșantionul s-a concentrat în mod excesiv asupra pieței neerlandeze și nu conferă importanța corespunzătoare producătorilor francezi.

               (31)

               Comisia a observat că eșantionul include cele mai importante piețe pentru produsul care face obiectul anchetei și cei mai mari producători în ceea ce privește volumul și vânzările pe piața Uniunii, care ar putea face în mod rezonabil obiectul anchetei, ținând seama de timpul disponibil.

               (32)

               De asemenea, Comisia a observat că producția producătorilor francezi nu reprezintă decât o mică parte din producția de biciclete electrice din Uniune. Prin urmare, nu este necesar să se includă un producător francez pentru a se asigura reprezentativitatea eșantionului.

               (33)

               Una dintre părțile interesate a sugerat adăugarea unui producător german la eșantion. Totuși, societatea în cauză nu a cooperat și, prin urmare, sugestia a trebuit să fie ignorată. Acest lucru nu a afectat caracterul reprezentativ al eșantionului, întrucât eșantionul a acoperit 60 % din volumul producției și a inclus un producător german.

               (34)

               Având în vedere cele de mai sus, Comisia confirmă că eșantionul este reprezentativ pentru industria din Uniune.

         1.5.2.   Eșantionarea importatorilor

               (35)

               Pentru a decide dacă constituirea eșantionului era necesară și, în caz afirmativ, pentru a constitui un eșantion, Comisia a solicitat importatorilor neafiliați să furnizeze informațiile specificate în avizul de deschidere.

               (36)

               Douăzeci și unu de importatori neafiliați au furnizat informațiile solicitate și au fost de acord să fie incluși în eșantion. În conformitate cu articolul 17 alineatul (1) din regulamentul de bază, Comisia a selectat, pe baza celui mai mare volum de importuri în Uniune, un eșantion format din cinci importatori neafiliați. În conformitate cu articolul 17 alineatul (2) din regulamentul de bază, toți importatorii cunoscuți în cauză au fost consultați cu privire la constituirea eșantionului.

               (37)

               Una dintre părțile interesate a făcut observația că eșantionul nu este reprezentativ, întrucât nu cuprinde importatorii din Danemarca, Germania, Italia și Regatul Unit și se concentrează în mod excesiv pe importatorii care cumpără biciclete electrice de oraș.

               (38)

               Cu toate acestea, importatorii cooperanți din Danemarca, Germania și Regatul Unit erau mult mai mici decât importatorii incluși în eșantion și niciun importator din Italia nu a cooperat. De asemenea, importatorii eșantionați au importat o gamă largă de produse, inclusiv biciclete electrice de oraș, biciclete electrice pentru drumeție, biciclete electrice de munte și biciclete electrice rabatabile.

               (39)

               Comisia a observat, de asemenea, că eșantionul a inclus cel mai mare volum de importuri care poate face în mod rezonabil obiectul unei anchete în timpul disponibil.

               (40)

               Având în vedere cele de mai sus, Comisia confirmă că eșantionul este reprezentativ pentru importatorii cooperanți.

         1.5.3.   Eșantionarea producătorilor-exportatori din RPC

               (41)

               Pentru a decide dacă eșantionarea este necesară și, în caz afirmativ, pentru a selecta un eșantion, Comisia a solicitat tuturor producătorilor-exportatori din RPC să furnizeze informațiile specificate în avizul de deschidere. În plus, Comisia a solicitat Misiunii Republicii Populare Chineze pe lângă Uniunea Europeană să identifice și/sau să contacteze alți eventuali producători-exportatori care ar putea fi interesați să participe la anchetă.

               (42)

               Nouăzeci și șase de producători-exportatori din RPC au furnizat informațiile solicitate și au fost de acord să fie incluși în eșantion. Unul dintre producători nu a raportat exporturile de biciclete electrice în Uniune în cursul perioadei de anchetă și, prin urmare, nu a fost considerat admisibil pentru includerea în eșantion. Comisia a selectat în mod provizoriu un eșantion de patru producători cooperanți, pe baza celui mai mare volum reprezentativ de exporturi către Uniune.

               (43)

               În conformitate cu articolul 17 alineatul (2) din regulamentul de bază, toți producătorii-exportatori cunoscuți de biciclete electrice, precum și autoritățile din RPC au fost consultați cu privire la eșantionul selectat.

               (44)

               Trei producători-exportatori cooperanți neincluși în eșantion au susținut că ar trebui să fie incluși în eșantion datorită pretinselor caracteristici deosebite ale producției sau vânzărilor lor, care îi disting de unii sau de toți ceilalți producători-exportatori eșantionați.

               (45)

               Aceste caracteristici nu sunt relevante din punctul de vedere al articolului 17 alineatul (1) din regulamentul de bază, în temeiul căruia urmează să fie selecționat eșantionul. În conformitate cu articolul 17 alineatul (1) din regulamentul de bază, Comisia a selectat un eșantion bazat pe cel mai mare volum reprezentativ de exporturi către Uniune, care poate face, în mod rezonabil, obiectul unei anchete, ținând seama de timpul disponibil. Niciunul dintre cei trei producători-exportatori neincluși în eșantion nu a contestat faptul că era eligibil pentru eșantion în temeiul acestui criteriu și niciunul dintre ei nu a susținut că criteriul de selectare a eșantionului ar trebui modificat. Prin urmare, cele trei cereri au fost respinse.

               (46)

               După expirarea termenului limită pentru răspunsurile la eșantionare și odată ce eșantionul a fost selectat și chestionarele au fost deja trimise, unul dintre producătorii-exportatori s-a manifestat și a solicitat să fie considerat drept cooperant, întrucât răspunsese în timp util la exercițiul de eșantionare în cadrul anchetei antisubvenție desfășurate în paralel. Cererea a fost respinsă, întrucât societatea nu s-a manifestat în timp util în cadrul prezentei anchete.

         1.6.   Examinarea individuală

               (47)

               Șase producători-exportatori neincluși în eșantion au solicitat în mod formal o examinare individuală în temeiul articolului 17 alineatul (3) din regulamentul de bază. Doi dintre ei au solicitat tratament de societate care funcționează în condițiile unei economii de piață, ceea ce înseamnă că ar fi necesară analizarea și verificarea a două formulare suplimentare de cerere a tratamentului de economie de piață. Mai mult, trei dintre societățile care au solicitat în mod formal o examinare individuală sunt grupuri de societăți cu un total de șase comercianți afiliați. Răspunsurile lor la partea relevantă din chestionarul antidumping ar trebui să fie, de asemenea, analizate și verificate de echipele însărcinate cu acest caz. Examinarea unui număr atât de mare de solicitări ar complica inutil procedura și nu poate fi prevăzută în mod rezonabil în intervalul de timp disponibil pentru prezenta anchetă. Prin urmare, Comisia a decis să nu aprobe nicio cerere de examinare individuală.

         1.7.   Formulare de cerere pentru acordarea tratamentului de societate care funcționează în condițiile unei economii de piață („TEP”)

               (48)

               În sensul articolului 2 alineatul (7) litera (b) din regulamentul de bază, Comisia a trimis formulare de cerere TEP tuturor producătorilor-exportatori cooperanți din RPC aleși pentru a fi incluși în eșantion și producătorilor-exportatori cooperanți neincluși în eșantion care au dorit să solicite o marjă de dumping individuală. Doar un singur producător-exportator din RPC care a fost inclus în eșantion a prezentat un formular de cerere de acordare a TEP, care a fost evaluat de către Comisie.

         1.8.   Răspunsurile la chestionar

               (49)

               Comisia a trimis chestionare tuturor societăților incluse în eșantion, tuturor producătorilor-exportatori care doreau să solicite o examinare individuală și unui număr de 27 de producători din țări analoge potențiale din Australia, Japonia, Mexic, Coreea de Sud, Elveția, Taiwan, Thailanda, Turcia și SUA.

               (50)

               Comisia a primit răspunsuri complete la chestionar de la toți producătorii din Uniune incluși în eșantion, de la toți importatorii neafiliați incluși în eșantion, de la producătorii-exportatori din RPC incluși în eșantion, de la producătorii-exportatori din RPC care au solicitat o examinare individuală, precum și de la un producător dintr-o țară analogă (Elveția).

         1.9.   Vizite de verificare

               (51)

               Comisia a căutat și a verificat toate informațiile pe care le-a considerat necesare pentru o determinare provizorie a dumpingului, a prejudiciului generat de acesta și a interesului Uniunii. În temeiul articolului 16 din regulamentul de bază, s-au efectuat vizite de verificare la sediile următoarelor societăți:

                           Producători din Uniune:

                                       —

                                       Accell Group (Heerenveen, Țările de Jos);

                                       —

                                       Eurosport DHS SA (Deva, România) și societatea lor afiliată Prophete GmbH & Co. KG (Rheda-Wiedenbrück, Germania);

                                       —

                                       Derby Cycle Holding GmbH (Cloppenburg, Germania);

                                       —

                                       Koninklijke Gazelle NV (Dieren, Țările de Jos);

                           Producători-exportatori din RPC:

                                       —

                                       Bodo Vehicle Group Co., Ltd.(Tianjin);

                                       —

                                       Giant Electric Vehicle Co. (Kunshan), Ltd; Giant (China) Co.(Kunshan), Ltd. și Giant (Tianjin) Co., Ltd. (Tianjin);

                                       —

                                       Jinhua Vision Industry Co., Ltd și Yongkang Hulong Electric Vehicle Co., Ltd. (Jinhua);

                                       —

                                       Suzhou Rununion Motivity Co., Ltd. (Suzhou);

                           Producători dintr-o țară analogă:

                                       —

                                       Bicycletec AG (Huttwil, Elveția);

                           Importatori neafiliați din Uniune:

                                       —

                                       Hartmobile B.V. (Amsterdam, Țările de Jos);

                                       —

                                       Stella Fietsen B.V. (Nunspeet, Țările de Jos);

                           Importatori afiliați din Uniune:

                                       —

                                       Giant Europe B.V. (Lelystad, Țările de Jos);

                                       —

                                       Giant Benelux B.V. (Lelystad, Țările de Jos);

                                       —

                                       Giant Deutschland GmbH. (Düsseldorf, Germaia).

         1.10.   Perioada de anchetă și perioada examinată

               (52)

               Ancheta privind dumpingul și prejudiciul care decurge din acesta a acoperit perioada cuprinsă între 1 octombrie 2016 și 30 septembrie 2017 (denumită în continuare „perioada de anchetă” sau „PA”). Examinarea tendințelor relevante pentru evaluarea prejudiciului a acoperit perioada cuprinsă între 1 ianuarie 2014 și finele perioadei de anchetă (denumită în continuare „perioada examinată”).

         2.   PRODUSUL ÎN CAUZĂ ȘI PRODUSUL SIMILAR

   2.1.   Produsul în cauză

               (53)

               Produsul în cauză este reprezentat de biciclete, cu pedalare asistată, cu un motor electric auxiliar originare din RPC, încadrate în prezent la codurile NC 8711 60 10 și ex 8711 60 90 (codul TARIC 8711609010) (denumit în continuare „produsul în cauză”).

               (54)

               Această definiție acoperă diferite tipuri de biciclete electrice.

         2.2.   Produsul similar

               (55)

               Examinarea a arătat că următoarele produse au aceleași caracteristici fizice de bază, precum și aceleași utilizări de bază:

                           (a)

                           produsul în cauză;

                           (b)

                           produsul fabricat și vândut pe piața internă din Elveția, care a servit în mod provizoriu drept țară analogă;

                           (c)

                           produsul fabricat și vândut în Uniune de către industria din Uniune.

               (56)

               Comisia a stabilit în această etapă că produsele respective sunt produse similare în sensul articolului 1 alineatul (4) din regulamentul de bază.

         2.3.   Afirmații cu privire la definiția produsului

               (57)

               În observațiile formulate după deschiderea anchetei, CCCME a contestat intenția Comisiei de a regrupa toate bicicletele electrice în definiția unui singur produs. CCCME a susținut, îndeosebi, că bicicletele electrice de viteză (biciclete electrice cu o viteză de peste 25 km/h și până la 45 km/h) ar trebui să fie excluse din domeniul de aplicare al anchetei. Deși motorul unei biciclete electrice standard are o putere maximă (7) de 250 W, motorul unei biciclete electrice de viteză poate avea o putere mai ridicată tipică de 350-500 W.

               (58)

               CCCME a susținut că aceste biciclete au caracteristici și utilizări preconizate semnificativ diferite, precum și prețuri semnificativ diferite. Din punctul de vedere al consumatorilor, bicicletele electrice de viteză nu sunt interschimbabile cu toate celelalte biciclete electrice acoperite de prezenta anchetă.

               (59)

               Potrivit CCCME, există mai multe motive pentru care bicicletele electrice de viteză sunt diferite de alte biciclete electrice. În primul rând, materiile prime și componentele sunt diferite. De exemplu, motorul bicicletelor electrice de viteză are o putere mai mare și materialele pentru biciclete electrice au o rezistență și o calitate superioară.

               (60)

               În al doilea rând, costurile și prețurile ar fi în mod semnificativ diferite. Întrucât există cerințe mai stricte privind calitatea și rezistența pieselor utilizate pentru producția de biciclete electrice de viteză, costul de producție al bicicletelor electrice este mai mare decât cel al bicicletelor electrice obișnuite, ceea ce determină, la rândul său, stabilirea unui preț de vânzare final mai mare.

               (61)

               În al treilea rând, codurile NC ar fi diferite. Începând cu 1 ianuarie 2017, bicicletele electrice obișnuite au fost încadrate la codul NC 8711 60 10 iar bicicletele electrice de viteză la codul NC 8711 60 90, Înainte de 2017, bicicletele electrice obișnuite erau încadrate la codul NC (ex) 8711 90 10 iar bicicletele electrice de viteză la codul NC (ex) 8711 90 90.

               (62)

               În al patrulea rând, bicicletele electrice de viteză sunt considerate drept autovehicule (categoria de vehicule L1e-B), astfel încât conducătorilor acestora li se cere să dețină un permis și să poarte o cască. Pentru bicicletele electrice obișnuite nu există astfel de cerințe. Aceste cerințe vor limita în mod substanțial numărul persoanelor care pot achiziționa și conduce bicicletele electrice de viteză.

               (63)

               În al cincilea rând, tipurile de consumatori de biciclete electrice de viteză sunt diferite. În mod normal, cumpărătorii de biciclete electrice obișnuite sunt în principal angajații de birouri sau persoanele mai vârstnice care apreciază asistența suplimentară în ceea ce privește puterea, în timp ce cumpărătorii de biciclete electrice de viteză sunt mai ales tinerii care utilizează aceste biciclete pentru activități care necesită mai multă energie sau activități sportive.

               (64)

               Reclamantul a susținut că toate bicicletele electrice au aceleași caracteristici comune. În special, ambele tipuri sunt biciclete concepute pentru pedalare, dotate cu un motor electric auxiliar pentru asistență la pedalare. Mai mult, toate bicicletele electrice sunt supuse acelorași încercări în temeiul standardului european EN 15194. Pe această bază, reclamantul a concluzionat că ele formează un singur produs în sensul prezentei anchete.

               (65)

               De asemenea, reclamantul a semnalat că, datorită faptului că turația de întrerupere a motorului electric auxiliar poate fi modificată cu ușurință de la 25 km/h la 45 km/h și viceversa, aceasta este în primul rând o chestiune de programare a softului și nu reprezintă diferențe fizice reale.

               (66)

               În cursul anchetei, unul dintre importatori a susținut că bicicletele electrice care se încadrează în categoria L1e-A ar trebui să fie excluse din definiția produsului care face obiectul anchetei. Categoria L1e-A cuprinde bicicletele electrice asistate de un motor electric auxiliar de până la 25 km/h, dar cu o putere a motorului de până la 1 kW. Se pare că bicicletele electrice din categoria L1e-A nu sunt produse în Uniune și nu sunt menționate în mod specific în plângere. De asemenea, importatorul susține că bicicletele electrice din categoria L1e-A nu au putut cauza un prejudiciu industriei din Uniune, deoarece prima bicicletă electrică din categoria L1e-A a fost vândută pe piața din Uniune la mai mult de opt săptămâni după depunerea plângerii de către reclamant.

               (67)

               Comisia a luat în considerație toate aceste observații. Ea a luat notă de faptul că domeniul de aplicare al produsului din plângere cuprindea, într-adevăr, toate bicicletele cu pedalare asistată dotate cu un motor electric auxiliar. Domeniul de aplicare al produsului din plângere nu conține nicio restricție privind clasificarea vehiculului. Prin urmare s-a concluzionat că bicicletele electrice din categoria L1e-A sunt incluse în plângere. Din propriul site internet al importatorului reiese în mod clar că bicicletele electrice din categoria L1e-A au toate avantajele unei biciclete electrice obișnuite, dar cu o putere mai mare. Importatorul subliniază, îndeosebi, faptul că, în majoritatea statelor membre, bicicletele electrice din categoria L1e-A nu necesită portul de cască și pot fi folosite pe pistele și cărările ciclabile obișnuite.

               (68)

               În ceea ce privește bicicletele electrice de viteză, se pretinde că acestea au un cost de producție și un preț de vânzare semnificativ mai mari. Acest lucru, ca atare, nu constituie un motiv de excludere a produsului din domeniul de aplicare al produsului, întrucât domeniul de aplicare al produsului include în mod obișnuit mărfuri vândute la prețuri diferite. Totuși, acest factor este luat în considerare la comparațiile din cadrul calculelor privind dumpingul și prejudiciul.

               (69)

               Cu privire la diferitele utilizări preconizate și percepții ale consumatorilor, se susține că bicicletele electrice normale sunt vândute în mod predominant persoanelor vârstnice, cicliștilor amatori și, de asemenea, angajaților de birou, în timp ce bicicletele electrice de viteză sunt utilizate cu precădere pentru activități care necesită mai multă energie, cum ar fi naveta. Întrucât există probabilitatea ca angajații de birou să își utilizeze bicicletele lor electrice obișnuite pentru a se deplasa de la domiciliu la locul de muncă, această utilizare este foarte similară cu utilizarea bicicletelor electrice de viteză pentru navetă. Prin urmare, se concluzionează că utilizarea preconizată și percepția consumatorilor se suprapun într-o măsură semnificativă și, în consecință, nu garantează o excludere a produsului.

               (70)

               Cu privire la ambele argumente de excludere, Comisia a concluzionat că bicicletele electrice de viteză și bicicletele electrice din categoria L1e-A au aceleași caracteristici fizice ca și alte biciclete electrice și, astfel, se încadrează în același domeniu de aplicare al produsului. Deși Comisia a recunoscut că există tipuri de produse diferite în cadrul categoriei generale de produs în cauză, acest lucru, în sine, nu poate duce la excluderea din domeniul de aplicare al produsului. Diferitele clasificări vamale în cadrul aceleiași categorii generale de produs în cauză nu constituie, nici ele, un criteriu care, în sine, ar duce la excludere. Este, într-adevăr, foarte frecvent în anchetele antidumping ca produsul în cauză să cuprindă o gamă de coduri vamale. În sfârșit, cerințele referitoare la utilizarea produsului în cauză sau a produsului similar după vânzare nu afectează caracteristicile fizice de bază care definesc produsul respectiv în scopul anchetelor antidumping. În aceeași ordine de idei, domeniul de aplicare al produsului nu este definit de categoria de consumatori care vor opta pentru un tip de produs sau altul. Prin urmare, argumentele au fost respinse.

               (71)

               Unul dintre importatori a susținut că tricicletele electrice ar trebui să fie eliminate din definiția produsului care face obiectul anchetei. El a susținut că nu este clar dacă ancheta acoperea într-adevăr toate tipurile de biciclete (inclusiv biciclete, triciclete și cvadricicluri) sau doar bicicletele, deoarece titlul avizului de deschidere afirma că procedura antidumping viza importul de biciclete electrice.

               (72)

               Comisia a luat notă de faptul că domeniul de aplicare al produsului care face obiectul anchetei nu este, totuși, definit de titlul avizului de deschidere, ci de secțiunea „2. Produsul care face obiectul anchetei”. Această secțiune definește în mod clar faptul că produsul care face obiectul anchetei cuprinde „bicicletele”. Termenul „biciclete” nu se limitează la bicicletele cu două roți, ci include, de asemenea, tricicletele și cvadriciclurile. Întrucât bicicletele cu două roți reprezintă, pe departe, tipul cel mai comun de biciclete, titlul s-a referit la biciclete, fără a exclude alte tipuri de biciclete din domeniul de aplicare al anchetei.

               (73)

               În continuare, importatorul a susținut că ancheta s-a concentrat în mod special pe biciclete. Comisia nu a fost de acord cu acest argument. Ea colectase informații care acopereau toate tipurile de biciclete electrice; producătorilor și exportatorilor din Uniune li s-a cerut să indice numărul de roți pentru toate produsele fabricate și vândute de aceștia pe piața din Uniune. Prin urmare, este clar că tricicletele au fost identificate și anchetate în mod separat de-a lungul anchetei. Întrucât bicicletele cu două roți reprezintă, fără îndoială, tipul cel mai frecvent de biciclete, nu este surprinzător faptul că termenul de „e-biciclete/biciclete electrice” este utilizat în mod general pentru a desemna toate tipurile de biciclete electrice, atât în cadrul anchetei, cât și pe piață. Aceasta nu înseamnă că alte tipuri de biciclete nu au fost luate în considerație în cadrul anchetei.

               (74)

               Se concluzionează, prin urmare, că bicicletele electrice de viteză, bicicletele electrice din categoria L1e-A și tricicletele electrice au aceleași caracteristici și proprietăți fizice, precum și aceleași utilizări finale ca și alte tipuri de biciclete electrice și că, în consecință, ele nu pot fi excluse din definiția produsului care face obiectul anchetei.

         3.   DUMPINGUL

   3.1.   Valoarea normală

   3.1.1.   Tratamentul de societate care funcționează în condițiile unei economii de piață (denumit în continuare „TEP”)

               (75)

               În temeiul articolului 2 alineatul (7) litera (b) din regulamentul de bază, Comisia determină valoarea normală în conformitate cu articolul 2 alineatele (1)-(6) din regulamentul de bază pentru orice producător-exportator din RPC care îndeplinește criteriile prevăzute la articolul 2 alineatul (7) litera (c) din regulamentul de bază și care a putut beneficia, prin urmare, de TEP.

               (76)

               CCCME a afirmat că, după expirarea alineatului (15) litera (a) punctul (ii) din Protocolul de aderare a RPC la Organizația Mondială a Comerțului (denumită în continuare „OMC”) la 11 decembrie 2016, exportatorilor chinezi ar trebui să li se aplice regulile generale pentru determinarea valorii normale. În acest sens, CCCME a susținut că utilizarea unei metode corespunzătoare unei economii planificate pentru a obține o determinare după 11 decembrie 2016 este contrară obligațiilor Uniunii față de OMC. Acesta a afirmat, de asemenea, că valoarea normală nu poate să se bazeze pe o țară analogă, ci ar trebui să se bazeze pe datele chineze privind vânzările și costurile.

               (77)

               Avizul de deschidere a fost publicat la 20 octombrie 2017. Prin urmare, legislația relevantă aplicabilă prezentei proceduri este regulamentul de bază, în versiunea sa aplicabilă la momentul deschiderii anchetei. Valoarea normală trebuie să fie deci stabilită pe baza articolului 2 alineatul (7) literele (a) și (b) din regulamentul de bază, astfel cum se aplica la data deschiderii prezentei anchete în octombrie 2017. Prin urmare, cererea prezentată de CCCME este respinsă.

               (78)

               Pe scurt și numai pentru facilitarea verificării trimiterilor, criteriile prevăzute la articolul 2 alineatul (7) litera (c) din regulamentul de bază pentru tratamentul de societate care funcționează în condițiile unei economii de piață sunt următoarele:

                           1.

                           deciziile economice se adoptă ca răspuns la condițiile pieței și fără o intervenție semnificativă din partea statului, iar costurile reflectă valorile de piață;

                           2.

                           întreprinderile dispun de un set clar de documente contabile de bază, care sunt auditate independent, în conformitate cu standardele internaționale de contabilitate și care sunt aplicate în toate cazurile;

                           3.

                           nu există denaturări semnificative provenind de la precedentul sistem de economie planificată;

                           4.

                           certitudinea și stabilitatea juridică sunt asigurate prin legi privind falimentul și proprietatea; precum și

                           5.

                           operațiunile de schimb valutar se efectuează la cursul pieței.

               (79)

               Pentru a stabili dacă sunt îndeplinite criteriile de la articolul 2 alineatul (7) litera (c) din regulamentul de bază, Comisia a căutat să obțină informațiile necesare, solicitând producătorilor-exportatori să completeze formularul de cerere TEP. Doar un singur producător-importator, grupul Giant, a solicitat TEP și a răspuns în termenul stabilit.

               (80)

               Întrucât acest caz a implicat părți afiliate, Comisia a examinat dacă grupul de societăți afiliate în ansamblu a îndeplinit condițiile pentru TEP. Prin urmare, în cazul în care o filială sau orice altă societate afiliată producătorului-exportator din RPC a fost implicată în mod direct sau indirect în producția sau vânzarea produsului în cauză, examinarea în vederea acordării TEP a vizat, în mod individual, fiecare societate afiliată, dar și grupul de societăți în ansamblu.

               (81)

               Comisia a căutat să obțină toate informațiile considerate necesare și a verificat toate informațiile furnizate în cererea de acordare a TEP la sediile principalelor entități juridice ale ambelor grupuri.

               (82)

               Pe această bază, Comisia a constatat că grupul Giant nu a reușit să demonstreze că îndeplinea criteriile pentru TEP de la articolul 2 alineatul (7) litera (c) din regulamentul de bază, îndeosebi criteriile 1 și 3. În consecință, Comisia a respins cererea acestuia de acordare a TEP.

               (83)

               Grupul Giant nu a reușit să demonstreze că nu există o interferență semnificativă a statului și că costurile materiilor prime esențiale reflectă valorile de piață în producția sa de produs în cauză. După cum s-a explicat în comunicarea privind TEP, grupul Giant achiziționează tuburi și cadre din aluminiu, ale căror prețuri sunt afectate de denaturările semnificative în ceea ce privește aluminiul primar, din cauza unei intervenții semnificative din partea statului. Pe această bază, Comisia a concluzionat că grupul Giant nu a reușit să demonstreze că îndeplinea criteriul 1 privind TEP.

               (84)

               Mai mult, grupul Giant nu a reușit să demonstreze nici că nu făcea obiectul unor denaturări semnificative reportate de la sistemul de economie planificată precedent. Potrivit comunicării privind TEP, grupul Giant a beneficiat de mai multe regimuri fiscale preferențiale, restituiri, stimulente financiare și reduceri speciale pentru cheltuielile suportate. Aceste avantaje, în special sub formă de combinație, sunt considerate drept denaturări semnificative reportate de la sistemul de economie planificată. Ca atare, grupul Giant nu a îndeplinit criteriul 3 privind TEP.

               (85)

               Comisia a comunicat constatările producătorului-exportator vizat, autorităților țării în cauză și industriei din Uniune. Părților interesate li s-a oferit posibilitatea de a formula observații privind constatările și de a solicita o audiere în fața Comisiei și/sau a consilierului-auditor pentru proceduri comerciale. Comisia a ținut seama de opiniile prezentate.

               (86)

               Ca urmare a comunicării constatărilor privind TEP, grupul Giant a prezentat o serie de observații.

               (87)

               Referitor la criteriul 1, grupul Giant a susținut că prețul aluminiului utilizat în producția de biciclete electrice era coerent cu prețurile internaționale, astfel cum indică Bursa metalelor de la Londra (London Metal Exchange, denumită în continuare „LME”). Pe de altă parte, acesta a afirmat că denaturarea care rezultă nu putea fi considerată drept semnificativă, deoarece în termeni de valoare, impactul pretinsei denaturări a fost minim.

               (88)

               După cum a explicat pe larg Comisia în documentul de divulgare, SHFE (bursa de schimb a metalelor neferoase de la Shanghai) a fost concepută astfel încât guvernul chinez să poată exercita un control complet asupra pieței aluminiului. Dacă această influență este utilizată sau nu pentru stabilirea prețurilor la nivelul pieței, sau pe baza unor alte considerații, și deci la un nivel fluctuant al pieței, nu este relevant pentru constatarea unei intervenții semnificative a statului. Criteriul privind intervenția semnificativă a statului este îndeplinit atunci când statul poate influența prețurile nu numai în mod marginal, ci poate exercita un control semnificativ, independent de modul în care exercită efectiv respectivul control.

               (89)

               Faptul că proporția de aluminiu utilizată în producția de biciclete electrice este mai mică decât în alte produse nu schimbă faptul că producătorii de biciclete electrice funcționează pe o piață denaturată în mod semnificativ. În acest caz specific și independent de valoarea sa, Comisia a stabilit, pe baza elementelor colectate în cursul anchetei, că cadrul din aluminiu (produs din tuburi de aluminiu) este unul dintre elementele cele mai importante pentru producția unei biciclete electrice, cu efecte de domino asupra tuturor celorlalte părți și piese.

               (90)

               Cu privire la criteriul 3, grupul Giant a susținut că beneficiul care rezultă din diferența privind rata de impozitare este expresia obiectivelor legitime ale politicii industriale a PRC și nu poate fi considerat drept o denaturare provenind de la precedentul sistem de economie planificată. În plus, grupul Giant a afirmat că denaturările eventuale nu sunt semnificative. În continuare, grupul a susținut că a fost aplicată o metodă incorectă pentru a determina dacă acordarea preferențială a drepturilor de utilizare a terenului a constituit o denaturare semnificativă întrucât aceasta nu a amortizat beneficiul înregistrat de-a lungul perioadei de viață a activului.

               (91)

               Comisia nu a fost de acord cu faptul că o calificare drept denaturare semnificativă în sensul articolului 2 alineatul (7) litera (c) din regulamentul de bază este corelată legal sau concret cu noțiunea de „beneficiu” în sensul Regulamentului (UE) 2016/1037 al Parlamentului European și al Consiliului (8) (denumit în continuare „regulamentul antisubvenție de bază”). Aceasta este, mai degrabă o noțiune intrinsecă prezentei evaluări în temeiul articolului 2 alineatul (7) litera (c) din regulamentul de bază.

               (92)

               Comisia a constatat că două societăți ale grupului au beneficiat de o rambursare aproape integrală a prețului aferent drepturilor de utilizare a terenului, în timp ce o a treia societate a plătit un mic procent din valoarea prețului aferent drepturilor de utilizare a terenului după rambursare. Având în vedere natura sectorului industrial, în care terenul este activul cel mai important și de natură semnificativă, Comisia a putut concluziona doar că situația financiară și costurile de producție ale societății fac obiectul unor denaturări semnificative provenite de la precedentul sistem de economie planificată.

               (93)

               Prin urmare, rămâne neschimbată concluzia de a refuza cererea de acordare a TEP grupului Giant.

               (94)

               Comisia a informat părțile interesate cu privire la determinarea finală a TEP.

         3.1.2.   Țara analogă

               (95)

               Potrivit articolului 2 alineatul (7) litera (c) din regulamentul de bază, pentru producătorii-exportatori care nu au obținut TEP, valoarea normală a fost determinată pe baza prețului sau a valorii construite într-o țară terță cu economie de piață (denumită în continuare „țara analogă”). În acest scop, a trebuit să fie selecționată o țară terță cu economie de piață.

               (96)

               Pe lângă Elveția, Japonia și Taiwan, care au fost menționate în avizul de deschidere, Comisia a încercat să identifice producătorii produsului care face obiectul anchetei din Australia, Mexic, Coreea de Sud, Thailanda, Turcia și SUA. Pe baza informațiilor primite, Comisia a cerut unui număr de douăzeci și șapte de producători cunoscuți să furnizeze informații. Un producător din Elveția și un producător din Taiwan au răspuns la chestionarul producătorilor din țara analogă. Din răspunsul oferit de producătorul din Taiwan lipseau informații esențiale, inclusiv costul de producție per tip de produs și o listă a vânzărilor de pe piața internă. În pofida cererilor Comisiei, producătorul nu a completat răspunsul, lăsând drept unică țară analogă potențială Elveția.

               (97)

               CCCME a susținut că Elveția nu ar fi adecvată ca țară analogă din mai multe motive. În primul rând, bicicletele electrice elvețiene sunt diferite de cele chinezești – ele au un motor central în timp ce bicicletele chinezești au, în majoritate, motoare pe osii (montate în roți), ceea ce reprezintă tehnologii diferite. Elvețienii utilizează, de asemenea, piese care sunt în mod semnificativ diferite (motoare centrale mai puternice, controlere cu funcții GPS, ecrane tactile etc.). În al doilea rând, fabricanții elvețieni produc propriile lor mărci, în timp ce chinezii sunt îndeosebi producători de echipamente originale (denumiți în continuare „OEM”) pentru importatorii din Uniune. În al treilea rând, nivelul global al producției elvețiene este mult mai mic decât cel din RPC. În al patrulea rând, elvețienii importă piesele lor din Uniune și din Japonia, în timp ce chinezii se aprovizionează pe piața internă. În sfârșit, doar trei din cei opt producători elvețieni importă biciclete electrice complete din Taiwan și le revând, iar cel mai mare producător importă toate piesele din străinătate și doar le asamblează în Elveția.

               (98)

               CEIEB a susținut, de asemenea, că Elveția nu ar fi adecvată ca țară analogă. El a subliniat faptul că Elveția are un nivel foarte diferit de dezvoltare față de RPC și, prin urmare, costuri de producție diferite (în special cu forța de muncă). Mai mult, nicio altă piață din lume nu are o cotă atât de mare de biciclete electrice de viteză, care, datorită cerințelor legale privind omologarea de tip, sunt în general mai costisitoare.

               (99)

               Ancheta a confirmat că, în timp ce o majoritate largă a bicicletelor electrice exportate în Uniune din RPC de către producătorii-exportatori din eșantion au motoare pe osii, toate bicicletele electrice vândute pe piața elvețiană de către producătorul cooperant din țara analogă în cursul PA au motoare centrale. Împreună cu bateria, motorul este de obicei unica piesă a unei biciclete electrice care este cea mai scumpă. Motoarele centrale și motoarele pe osii reprezintă două tehnologii distincte, cu specificații tehnice și un nivel de complexitate foarte diferite. Motoarele centrale nu numai că au un preț diferit de motoarele pe osii, dar și utilizarea unuia în locul celuilalt are un efect de domino asupra altor piese. De exemplu, o bicicletă electrică cu un motor central ar avea un cadru diferit, adesea mai scump, conceput pentru a fi adaptat motorului. Același lucru ar fi adevărat pentru roți, în cazul bicicletelor electrice cu motoare pe osii. Anumite piese suplimentare, cum ar fi suporturile speciale de motoare, sunt necesare pentru bicicletele electrice cu motor central dar nu sunt necesare pentru cele cu motoare pe osii. Alte piese, cum ar fi senzorii de cuplu, sunt diferite în funcție de tipul motorului.

               (100)

               Ținând seama de faptul că acestea sunt două tehnologii diferite cu prețuri și structuri de cost diferite, utilizarea Elveției drept țară analogă nu ar oferi Comisiei o valoare normală pentru marea majoritate a importurilor, datorită efectului de domino menționat mai sus și dificultății cuantificării ajustărilor care ar fi necesare pentru a ajusta valoarea normală din Elveția pentru a corespunde tipurilor de produse exportate din China către Uniune.

               (101)

               În continuare, Comisia a analizat exporturile către alte țări al țării analoge cooperante, însă ele erau alcătuite, de asemenea, în mod exclusiv din biciclete electrice cu motoare centrale.

               (102)

               Prin urmare, în acest stadiu, Comisia a concluzionat că Elveția nu este o țară analogă adecvată în temeiul articolului 2 alineatul (7) litera (c) din regulamentul de bază.

               (103)

               În consecință, în absența unei țări terțe cu economie de piață adecvate, în temeiul articolului 2 alineatul (7) litera (c) din regulamentul de bază, s-a concluzionat în mod provizoriu că era imposibil să se determine valoarea normală pentru producătorii care fac parte din eșantion pe baza prețurilor de pe piața internă sau valoarea normală construită într-o țară terță cu economie de piață sau prețul dintr-o astfel de țară către alte țări, inclusiv către Uniune, și, prin urmare a fost necesar să se determine valoarea normală pe oricare altă bază rezonabilă, în acest caz pe baza prețurilor efectiv plătite sau plătibile în Uniune pentru produsul similar. Acest lucru a fost considerat adecvat datorită caracterului inadecvat al Elveției și a lipsei oricărei alte cooperări, astfel cum se menționează în considerentele 96 și 99-102. În plus, Comisia a considerat că acest lucru este justificat datorită dimensiunii pieței din Uniune, existenței importurilor și concurenței interne puternice de pe piața din Uniune pentru acest produs.

         3.1.3.   Valoarea normală

               (104)

               Întrucât în acest caz nu s-a acordat TEP, valoarea normală pentru toți producătorii-exportatori chinezi a fost determinată, astfel cum se explică în considerentul 103 de mai sus, pe baza prețurilor plătite efectiv sau plătibile în Uniune pentru produsul similar în temeiul datelor verificate la sediile producătorilor din Uniune incluși în eșantion care sunt enumerați în considerentul 51.

               (105)

               Valoarea normală a fiecărui tip de produs s-a bazat pe prețul de vânzare real (franco fabrică), ajustat pentru a include profitul-țintă al industriei din Uniune.

               (106)

               Marea majoritate a tipurilor de produse exportate din RPC către Uniune au putut fi declarate compatibile cu tipurile de produse fabricate și vândute în Uniune. În rarele cazuri în care o compatibilitate perfectă la nivel de număr de control al produsului (denumit în continuare „PCN”) nu a fost posibilă, Comisia a înlăturat în mod repetat caracteristicile PCN până când s-a ajuns la o compatibilitate perfectă. În anumite cazuri excepționale, în care tipurile speciale de biciclete nu au fost produse în Uniune, s-a realizat cea mai apropiată compatibilitate pe baza unor alte caracteristici. Detaliile referitoare la acest procedeu au fost divulgate producătorilor-exportatori.

         3.2.   Prețul de export

               (107)

               Producătorii-exportatori incluși în eșantion au exportat către Uniune, fie direct către clienți independenți, fie prin intermediul unor societăți afiliate sau neafiliate acționând ca importatori.

               (108)

               Atunci când producătorii-exportatori au exportat produsul în cauză direct către clienți independenți din Uniune, prețul de export a fost prețul plătit efectiv sau prețul de plătit pentru produsul în cauză în momentul vânzării la export către Uniune, în conformitate cu articolul 2 alineatul (8) din regulamentul de bază.

               (109)

               În cazul în care producătorii-exportatori au exportat produsul în cauză către Uniune prin intermediul unor societăți afiliate care acționează ca importatori, prețul de import a fost considerat ca fiind stabilit pe baza prețului la care produsul importat a fost revândut prima dată către clienți neafiliați din Uniune, în conformitate cu articolul 2 alineatul (9) din regulamentul de bază. În acele cazuri, au fost efectuate ajustări ale prețului în funcție de toate costurile suportate între import și revânzare, incluzând cheltuielile VGA și profiturile (9 %).

         3.3.   Comparație

               (110)

               Comisia a comparat valoarea normală și prețul de export al producătorilor-exportatori incluși în eșantion pe o bază franco fabrică.

               (111)

               Pentru a asigura o comparație echitabilă între valoarea normală și prețul de export, s-au operat ajustări, în conformitate cu articolul 2 alineatul (10) din regulamentul de bază, pentru a se ține seama de diferențele care influențează prețurile și de comparabilitatea acestora. Comisia a efectuat următoarele ajustări ale prețului de export, pe baza datelor furnizate de producătorii-exportatori incluși în eșantion în răspunsurile lor la chestionar și în cursul vizitelor de verificare: comisioanele bancare, cheltuielile de manipulare și de încărcare în țara exportatoare, costurile de credit și profiturile pentru comercianții neafiliați în cazul comercianților afiliați din Uniune.

               (112)

               CCCME și unul dintre producătorii-exportatori incluși în eșantion au susținut că, pentru a asigura o comparație echitabilă între valoarea normală și prețul de export, acesta din urmă ar trebui ajustat la un nivel superior din cauza faptului că producătorii-exportatori sunt producători de echipamente originale („OEM”).

               (113)

               CCCME a susținut că, întrucât majoritatea producătorilor de biciclete electrice chinezi sunt OEM, bicicletele electrice produse de aceștia sunt vândute către consumatorii finali prin intermediul importatorilor și distribuitorilor de mărci. Prețul facturat consumatorilor finali include atât sigla importatorului de mărci cât și cea a distribuitorului. CCCME a remarcat că importatorii de mărci din industria bicicletelor electrice sunt diferiți de importatorii obișnuiți din alte industrii.

               (114)

               CCCME a constatat că motivul acestui lucru ar fi faptul că, pentru majoritatea bicicletelor electrice exportate din RPC către Uniune, concepția, cercetarea și dezvoltarea sunt realizate de către importatorii de mărci în colaborare cu exportatorul. În ambele cazuri, importatorii de mărci au făcut investiții semnificative în această activitate, în multe privințe asemenea producătorilor din Uniune. În afară de prețul de import, importatorii de mărci vor adăuga valoarea propriei lor mărci la prețul de revânzare. Astfel, prețul de export al bicicletelor electrice chinezești ar trebui ajustat la un nivel superior prin adăugarea siglei importatorului de mărci înainte de a fi comparat cu valoarea normală.

               (115)

               Comisia a intenționat să facă o ajustare adecvată în temeiul articolului 2 alineatul (10) litera (d) („nivel de comercializare”) din regulamentul de bază. Cu toate acestea, nu au fost îndeplinite condițiile relevante, întrucât Comisia nu a constatat nicio diferență substanțială și distinctă în ceea ce privește funcțiile și prețurile industriei din Uniune între vânzările lor OEM și ne-OEM pe piața din Uniune la nivelul tipurilor de produse, în sensul articolului 2 alineatul (10) litera (d) punctul (i) din regulamentul de bază. Articolul 2 alineatul (10) litera (d) punctul (ii) din regulamentul de bază a fost, de, asemenea, inaplicabil întrucât nivelul relevant al comercializării – OEM – există pe piața internă a producătorilor din Uniune.

               (116)

               Comisia a intenționat, de asemenea, să facă o ajustare conform articolului 2 alineatul (10) litera (k) („alți factori”) pentru a justifica costurile referitoare la concepție, cercetare și dezvoltare ale importatorilor de mărci. Totuși, în această etapă a anchetei, producătorii-exportatori nu au furnizat Comisiei o cuantificare fiabilă a acestor costuri. În consecință, Comisia invită părțile interesate să furnizeze o cuantificare fiabilă și verificabilă a costurilor pentru o ajustare în conformitate cu articolul 2 alineatul (10) litera (k) din regulamentul de bază.

               (117)

               Prin urmare, cererea înaintată de CCCME este respinsă.

               (118)

               Potrivit unui număr de trei producători-exportatori incluși în eșantion, clasificarea tipurilor de produs propusă de Comisie a fost insuficientă pentru a distinge bicicletele electrice cu niveluri diferite de prețuri. Ei au solicitat Comisiei să adauge mai multe caracteristici la clasificarea tipurilor de produs, și anume:

                           —

                           schimbătorul de viteză – pentru a reflecta diferența dintre schimbătorul de viteză extern și cel intern;

                           —

                           frâna – pentru a reflecta diferența dintre frâna mecanică și frâna hidraulică;

                           —

                           suspensia – pentru a reflecta diferența dintre suspensia pe arcuri, suspensia hidraulică și suspensia pneumatică; precum și

                           —

                           caracteristicile bateriei – adăugând două intervale de capacitate – sub 250 Wh și între 250 Wh și 350 Wh.

               (119)

               Pe de altă parte, reclamantul a susținut că diferitele piese din cadrul fiecărei caracteristici propuse nu au, ca atare, prețuri diferite. Mai mult, bicicletele electrice conținând piese care ar fi mai scumpe din cadrul fiecărei caracteristici propuse nu trebuie să fie mai scumpe decât cele care conțin piese care ar fi mai ieftine. Reclamantul a oferit mai multe exemple în acest sens.

               (120)

               La rândul lor, producătorii-exportatori nu au fost de acord, subliniind, de exemplu, faptul că în exemplele sale, reclamantul compară un schimbător de viteză extern de categorie superioară (cu 10 viteze) cu un schimbător de viteză intern de categorie inferioară (cu trei viteze). Acesta ar fi motivul pentru care prețul este similar. În același mod, frânele mecanice de categorie superioară sunt comparate cu frânele hidraulice de categorie inferioară. Producătorul-exportator a subliniat, de asemenea, faptul că o comparație între biciclete care conțin piese diferite pentru a demonstra că aceste piese nu influențează prețul întregii biciclete este lipsită de sens, întrucât în fiecare exemplu există alți factori de diferențiere decât piesele în cauză.

               (121)

               Comisia a luat notă de ambele seturi de observații. În ceea ce privește caracteristicile suplimentare, Comisia notează că nu a fost în măsură să stabilească dacă un schimbător de viteză intern ar fi întotdeauna în mod semnificativ mai scump decât unul extern sau dacă o frână hidraulică va fi întotdeauna în mod semnificativ mai scumpă decât una mecanică. În cadrul respectivelor subcategorii există piese care se situează la nivelul superior și la cel inferior al gamei de prețuri. Prin urmare, Comisia a concluzionat că nu pare a exista o diferență de preț semnificativă substanțială între piesele din cadrul caracteristicilor suplimentare propuse care să justifice modificările tipurilor de produse stabilite în cadrul prezentei anchete.

               (122)

               În această etapă a anchetei, nu au existat elemente de probă care să justifice ajustări pe baza diferențelor de prețuri ale pieselor în cadrul caracteristicilor menționate mai sus, precum și pe baza caracteristicilor suplimentare invocate mai târziu de către producătorii-exportatori (și anume numărul de viteze ale schimbătorului și marca motorului central). Bicicletele electrice chinezești exportate către Uniune utilizează o combinație a acestor piese în cadrul acestor caracteristici, care, potrivit informațiilor deținute de Comisie, nu sunt specifice unui anumit tip. Același lucru poate fi afirmat despre bicicletele electrice produse în Uniune. Din nou, Comisia a invitat părțile interesate să-i furnizeze astfel de informații și elemente de probă verificabile pentru a realiza o evaluare cu privire la argumentele menționate mai sus.

         3.4.   Marjele de dumping

               (123)

               Pentru producătorii-exportatori incluși în eșantion, Comisia a comparat valoarea normală medie ponderată a fiecărui tip de produs similar cu prețul de export mediu ponderat al tipului corespunzător de produs în cauză, în conformitate cu articolul 2 alineatele (11) și (12) din regulamentul de bază.

               (124)

               Marja de dumping pentru producătorii-exportatori cooperanți care nu sunt incluși în eșantion a fost stabilită în conformitate cu dispozițiile articolului 9 alineatul (6) din regulamentul de bază. Această marjă a fost calculată ca o medie ponderată pe baza marjelor stabilite pentru producătorii-exportatori incluși în eșantion.

               (125)

               Cu privire la toți ceilalți producători-exportatori din RPC, Comisia a determinat nivelul de cooperare în RPC. Acesta a fost măsurat prin evaluarea proporției din volumul exporturilor realizate de producătorii-exportatori cooperanți către Uniune din volumul total al exporturilor din țara în cauză către Uniune.

               (126)

               Nivelul de cooperare a fost ridicat. Prin urmare, marja de dumping reziduală aplicabilă tuturor celorlalți producători-exportatori din RPC a fost fixată în mod provizoriu la un nivel care corespunde marjei de dumping celei mai ridicate constatate pentru producătorii-exportatori incluși în eșantion.

               (127)

               Marjele de dumping provizorii exprimate ca procentaj din prețul CIF la frontiera Uniunii, înainte de vămuire sunt după cum urmează:

                  Tabelul 1

                           Societate

                           Marjă de dumping provizorie

                           Bodo Vehicle Group Co., Ltd.

                           90,6 %

                           Giant Electric Vehicle Co. (Kunshan), Ltd.

                           34,6 %

                           Jinhua Vision Industry Co., Ltd and Yongkang Hulong Electric Vehicle Co., Ltd.

                           42,8 %

                           Suzhou Rununion Motivity Co., Ltd.

                           106,4 %

                           Producătorii-exportatori cooperanți neincluși în eșantion (a se vedea anexa)

                           51,0 %

                           Toate celelalte societăți

                           106,4 %

         4.   PREJUDICIU

   4.1.   Definiția industriei din Uniune și a producției Uniunii

               (128)

               La începutul perioadei examinate, 41 de producători au fabricat produsul similar în Uniune. Ei constituie „industria din Uniune” în sensul articolului 4 alineatul (1) din regulamentul de bază. Patru dintre ei și-au întrerupt producția în cursul perioadei de anchetă.

               (129)

               Producția totală din Uniune în cursul perioadei de anchetă a fost stabilită la aproximativ 1,1 milioane de unități. Comisia a stabilit cifra pe baza cifrei privind consumul comunicată de Confederația industriei europene a bicicletelor („CONEBI”), a statisticilor privind importul și a raportului dintre vânzări și producție al producătorilor din Uniune incluși în eșantion.

               (130)

               Una dintre părțile interesate a afirmat că doi producători din Uniune sunt, de asemenea, importatori de biciclete. Cu toate acestea, ea nu a susținut că acești producători ar trebui să fie excluși din definiția industriei din Uniune și nici nu a furnizat argumente pentru care aceștia ar trebui să fie excluși. Importurile ca atare nu constituie un motiv de excludere de la definiția industriei din Uniune.

               (131)

               O altă parte a afirmat că societatea ATALA și societatea Accell Nederland afiliată acesteia nu ar trebui să facă parte din industria din Uniune, deoarece ATALA importă biciclete electrice din RPC. În conformitate cu condițiile prevăzute la articolul 4 alineatul (2) din regulamentul de bază, ATALA și Accell nu sunt afiliate. În orice caz, importurile ca atare nu constituie un motiv de excludere de la definiția industriei din Uniune.

               (132)

               Alți producători din Uniune care au solicitat confidențialitatea au raportat importuri din RPC. Aceste societăți, împreună cu cele menționate în considerentele 130 și 131 reprezintă mai puțin de 5 % din producția și vânzările industriei din Uniune. Prin urmare, acestea nu au niciun impact material asupra indicatorilor de prejudiciu ai industriei din Uniune în ansamblu. Dacă aceste societăți sunt sau nu sunt considerate ca făcând parte din industria din Uniune nu are niciun impact material asupra examinării prejudiciului. Această chestiune va fi examinată ulterior pentru constatările finale.

         4.2.   Consumul din Uniune

               (133)

               Comisia a stabilit consumul din Uniune pe baza informațiilor comunicate de CONEBI.

               (134)

               Consumul Uniunii a evoluat după cum urmează:

                  Tabelul 2

                  Consumul la nivelul Uniunii (unități)

                           2014

                           2015

                           2016

                           PA

                           Consumul total în Uniune (unități)

                           1 139 000

                           1 363 842

                           1 666 251

                           1 982 269

                              Indice

                              100

                              120

                              146

                              174

                              Sursa: CONEBI

               (135)

               Consumul din Uniune a crescut în mod constant de la 1,1 milioane de unități în 2014 la aproape 2 milioane de unități în cursul perioadei de anchetă, reprezentând o creștere de 74 % în cursul perioadei examinate. Această evoluție a avut loc datorită unei conștientizări sporite privind aspectele de mediu și unor investiții continue în comercializare și promovare precum și în dezvoltarea tehnologică a bicicletelor electrice.

         4.3.   Importurile din RPC

   4.3.1.   Volumul și cota de piață a importurilor din RPC

               (136)

               Începând cu 2017, bicicletele electrice au fost încadrate la codul NC 8711 60 10. Înainte de 2017, bicicletele electrice erau încadrate la codul NC (ex) 8711 90 10, în care erau incluse și alte produse. Pentru a rezolva această problemă, reclamantul a prezentat statistici vamale chinezești detaliate, în care a fost în măsură să identifice exporturile chinezești de biciclete electrice.

               (137)

               Comisia a stabilit volumul importurilor pe baza datelor Eurostat prin extrapolarea la codul SA relevant a proporției reprezentate de exporturile chinezești de biciclete electrice (astfel cum s-a stabilit mai sus) din exporturile totale din RPC încadrate la același cod SA. Pentru cele nouă luni din 2017, statisticile privind importurile chinezești se bazează în mod direct pe Eurostat.

               (138)

               Cota de piață a importurilor a fost ulterior stabilită prin compararea volumelor de import cu consumul din Uniune, astfel cum se arată în tabelul 2 din considerentul 134.

               (139)

               Importurile în Uniune din RPC au evoluat după cum urmează:

                  Tabelul 3

                  Volumul importurilor (unități) și cota de piață

                           2014

                           2015

                           2016

                           PA

                           Volumul importurilor din RPC (unități)

                           199 728

                           286 024

                           389 046

                           699 658

                              Indice

                              100

                              143

                              195

                              350

                           Cotă de piață (%)

                           18

                           21

                           23

                           35

                              Indice

                              100

                              120

                              133

                              201

                              Sursa: Eurostat, statisticile chineze privind exporturile

               (140)

               Volumul importurilor din RPC a fost mai mult decât triplu, crescând de la aproape 200 000 de unități în 2014 la 700 000 de unități în cursul perioadei de anchetă. Ritmul de creștere s-a accelerat între 2016 și perioada de anchetă.

               (141)

               În paralel, cota de pe piața Uniunii deținută de importurile din RPC a crescut de la 17 % în 2014 la 35 % în perioada de anchetă.

               (142)

               CCCME și-a exprimat îngrijorarea privind fiabilitatea statisticilor vamale chinezești prezentate de către reclamant și a solicitat dezvăluirea statisticilor detaliate și a sursei acestor date.

               (143)

               Reclamantul a pus la dispoziția Comisiei statisticile detaliate utilizate în sprijinul plângerii sale. În versiunea neconfidențială a plângerii, reclamantul a pus, de asemenea, la dispoziție, cifrele de export anuale agregate. În plus, reclamantul a indicat că sursa o reprezintă autoritățile vamale chineze, a menționat codurile utilizate și a explicat metoda utilizată pentru a exclude alte produse decât produsul în cauză.

               (144)

               Printr-o verificare a acestor date, Comisia a stabilit că reclamantul a cumpărat aceste statistici vamale de la o societate chineză înființată de multă vreme, specializată în acest domeniu, și că aceleași informații erau disponibile de la alți furnizori de servicii chinezi.

               (145)

               Pe de altă parte, verificarea a pus în evidență, de asemenea, faptul că, în dosarul deschis, reclamantul a descris în mod precis metodologia urmată pentru a determina exportul de biciclete electrice din RPC.

               (146)

               În plus, datele detaliate prezentate de reclamant au fost verificate încrucișat cu alte surse de informații și s-au dovedit a fi fiabile. Nicio altă parte nu a propus surse alternative de informații sau metodologie.

               (147)

               Comisia a stabilit, de asemenea, că datele detaliate și identitatea societății care furnizează aceste informații erau de natură confidențială în sensul articolului 19 alineatul (1) din regulamentul de bază. Dezvăluirea identității furnizorului de informații ar avea un efect contrar semnificativ asupra persoanei care furnizează informațiile sau asupra persoanei de la care au fost obținute informațiile.

               (148)

               În aceste circumstanțe și având în vedere nivelul de dezvăluire a datelor agregate și a metodologiei din dosarul neconfidențial, Comisia a considerat că datele de intrare și identitatea societății care le revinde nu sunt necesare pentru ca partea interesată să își poată exercita drepturile la apărare.

               (149)

               Prin urmare, argumentul CCCME a fost respins.

               (150)

               Părțile interesate au susținut că importurile din RPC au urmat tendințele pieței, întrucât atât consumul din Uniune, cât și exporturile chinezești au fost în creștere. Se remarcă, totuși, că amploarea creșterii exporturilor chinezești este foarte diferită de cea a consumului din Uniune. Între 2014 și perioada de anchetă, importurile din China au crescut cu 250 % în timp ce consumul din Uniune a crescut într-un ritm mult mai lent, cu 74 %. Astfel, în timp ce tendința era, desigur, aceeași, amplitudinea creșterii era foarte diferită.

         4.3.2.   Prețurile importurilor din RPC și subcotarea prețurilor

               (151)

               Comisia a stabilit prețurile importurilor pe baza datelor Eurostat, urmând metoda descrisă în considerentul 137.

               (152)

               Prețul mediu al importurilor în Uniune din RPC a evoluat după cum urmează:

                  Tabelul 4

                  Prețuri la import (EUR/unitate)

                           2014

                           2015

                           2016

                           PA

                           RPC

                           472

                           451

                           477

                           422

                              Indice

                              100

                              96

                              101

                              89

                              Sursa: Eurostat, statisticile chineze privind exporturile

               (153)

               Prețul mediu al importurilor din RPC a scăzut cu 11 % între 2014 și perioada de anchetă, cu o primă scădere de 4 % între 2014 și 2015 și o a doua scădere de 12 % între 2016 și perioada de anchetă.

               (154)

               Întrucât gama de tipuri de produse nu este cunoscută în detaliu, datorită naturii generale a statisticilor Eurostat, evoluția prețurilor nu este pe deplin fiabilă. Totuși, Comisia a notat că prețurile medii ale importurilor din RPC au fost semnificativ inferioare atât prețurilor practicate de producătorii din Uniune cât și celor ale importurilor din alte țări terțe decât RPC. În plus, în timp ce exportatorii chinezi au lărgit gama de produse vândute pe piața din Uniune și au inclus biciclete electrice mai scumpe, prețul mediu al importurilor din China a scăzut.

               (155)

               Comisia a determinat subcotarea prețului în cursul perioadei de anchetă comparând:

                           1.

                           prețurile de vânzare medii ponderate per tip de produs ale celor patru producători din Uniune incluși în eșantion, facturate clienților independenți de pe piața din Uniune, ajustate la un nivel franco fabrică, precum și

                           2.

                           prețurile medii ponderate corespunzătoare per tip de produs pentru importurile de la producătorii-exportatori din RPC incluși în eșantion către primul client independent de pe piața din Uniune, stabilite pe o bază CIF cu ajustările adecvate pentru taxele vamale de 6 % și costurile de import.

               (156)

               MOFCOM a susținut că analiza subcotării prețurilor ar trebui să țină seama de diferite elemente, cum ar fi tipul de bicicletă electrică (de exemplu, bicicletă electrică de oraș și bicicletă electrică de munte), amplasarea motorului (motor pe osie sau motor central), capacitatea bateriei și materialul din care este fabricată bicicleta electrică (de exemplu, oțel, aluminiu, carbon). Este un fapt confirmat că toți acești factori au fost luați în seamă atunci când s-a realizat analiza subcotării prețurilor.

               (157)

               Comisia a comparat prețurile pentru tranzacții în funcție de tip, după aplicarea ajustărilor adecvate, necesare și după deducerea rabaturilor și a reducerilor. Cât despre nivelul comercial al acestor tranzacții, s-a stabilit că atât producătorii din Uniune incluși în eșantion cât și producătorii chinezi incluși în eșantion vând către clienți OEM precum și sub propria lor marcă. Prin urmare, s-a examinat dacă o ajustare pentru nivelul comercial era necesară. În acest sens, s-a examinat dacă există o diferență substanțială și distinctă de prețuri între vânzările către clienți OEM și vânzările sub propria lor marcă. S-a stabilit că nu există astfel de diferențe substanțiale și distincte de prețuri pentru vânzările producătorilor din Uniune incluși în eșantion.

               (158)

               Rezultatul comparației a fost exprimat sub formă de procentaj al cifrei de afaceri a celor patru producători din Uniune incluși în eșantion în cursul perioadei de anchetă. Acesta a indicat marje de subcotare cuprinse între 16,2 % și 41 %.

         4.4.   Situația economică a industriei din Uniune

   4.4.1.   Observații cu caracter general

               (159)

               În conformitate cu articolul 3 alineatul (5) din regulamentul de bază, examinarea impactului asupra industriei din Uniune al importurilor care fac obiectul unui dumping include o evaluare a tuturor indicatorilor economici care au influențat situația industriei Uniunii pe parcursul perioadei examinate.

               (160)

               După cum s-a menționat în considerentul 28, eșantionarea a fost utilizată pentru a determina eventualul prejudiciu suferit de industria din Uniune.

               (161)

               Pentru determinarea prejudiciului, Comisia a făcut distincția între indicatorii de prejudiciu macroeconomici și microeconomici.

               (162)

               Comisia a evaluat indicatorii macroeconomici (producția, capacitatea de producție, utilizarea capacității, volumul vânzărilor, cota de piață, ocuparea forței de muncă, creșterea, productivitatea, amploarea marjei de dumping și redresarea în urma practicilor de dumping anterioare) pe baza informațiilor furnizate de CONEBI, a statisticilor privind importurile și a producătorilor din Uniune incluși în eșantion.

               (163)

               Comisia a verificat cifra de consum prezentată de CONEBI. Comisia a stabilit că aceste informații erau bazate în mod real pe informațiile colectate de la asociațiile naționale ale producătorilor europeni, că proveneau din declarațiile societăților sau din estimări rezonabile și că erau sprijinite de o documentație și de proceduri de cercetare adecvate.

               (164)

               Indicatorii referitori la vânzările, producția, capacitatea și ocuparea forței de muncă corespunzătoare industriei din Uniune provin din aceste informații. Ei au fost estimați pe baza procentelor relevante de producători din Uniune incluși în eșantion. Această abordare urmează metodologia descrisă de reclamant în versiunea neconfidențială a plângerii. Niciuna dintre părțile interesate nu a formulat observații privind această metodologie.

               (165)

               Pe această bază, Comisia a considerat că setul de date macroeconomice este reprezentativ pentru situația economică a industriei din Uniune.

               (166)

               Comisia a evaluat indicatorii microeconomici (prețurile de vânzare unitare medii, costurile cu forța de muncă, costul unitar, stocurile, rentabilitatea, fluxul de numerar, investițiile și randamentul investițiilor) pe baza datelor conținute în răspunsurile la chestionar din partea producătorilor din Uniune incluși în eșantion, verificate în mod corespunzător. Datele se refereau la producătorii din Uniune incluși în eșantion.

         4.4.2.   Indicatorii macroeconomici

   4.4.2.1.   Producția, capacitatea de producție și gradul de utilizare a capacității de producție

               (167)

               Producția totală, capacitatea de producție și gradul de utilizare a capacității de producție din Uniune au evoluat în cursul perioadei examinate după cum urmează:

                  Tabelul 5

                  Producția, capacitatea de producție și gradul de utilizare a capacității

                           2014

                           2015

                           2016

                           PA

                           Volumul producției (unități)

                           842 531

                           987 111

                           1 108 087

                           1 089 541

                              Indice

                              100

                              117

                              132

                              129

                           Capacitatea de producție (unități)

                           1 140 553

                           1 397 145

                           1 694 853

                           1 538 347

                              Indice

                              100

                              122

                              149

                              135

                           Gradul de utilizare a capacității (%)

                           74

                           71

                           65

                           71

                              Indice

                              100

                              96

                              89

                              96

                              Sursa: CONEBI, producătorii din Uniune incluși în eșantion

               (168)

               Volumul de producție al industriei din Uniune a crescut cu 29 % de-a lungul perioadei examinate, în pofida unei scăderi de 2 % între 2016 și perioada de anchetă.

               (169)

               Creșterea producției a fost determinată de creșterea consumului. Producția trebuie să fie planificată înaintea unor perioade de vânzări sezoniere foarte scurte și se bazează, prin urmare, într-o anumită măsură, pe previziunile de vânzare. Scăderea producției între 2016 și perioada de anchetă a fost, prin urmare, legată în primul rând de o continuă pierdere de cotă de piață în favoarea importurilor din RPC, ceea ce a obligat industria din Uniune să își reevalueze așteptările.

               (170)

               Capacitatea de producție a crescut cu 35 % între 2014 și perioada de anchetă. Capacitatea de producție a crescut cu 49 % între 2014 și 2016 și apoi a scăzut cu 9 % între 2016 și perioada de anchetă.

               (171)

               Gradul de utilizare a capacității a scăzut de la 74 % în 2014 la 71 % în cursul perioadei de anchetă. Gradul de utilizare a capacității a scăzut de la 74 % la 65 % între 2014 și 2016 din cauza unei creșteri mai rapide a capacității decât a producției. Tendința s-a inversat între 2016 și perioada de anchetă, când capacitatea a fost redusă într-o mai mare măsură decât scăderea producției, ceea ce a generat o creștere a gradului de utilizare a capacității de la 65 % la 71 %.

               (172)

               Capacitatea se referă la numărul teoretic de biciclete electrice care pot fi fabricate pe liniile de producție disponibile. Liniile de producție utilizate în prezent pentru fabricarea de biciclete electrice sunt, în esență, transformate din liniile de producție existente utilizate anterior pentru bicicletele convenționale. O astfel de transformare poate fi efectuată rapid și cu un cost redus. Capacitatea de producție a bicicletelor electrice reprezintă o mică parte din capacitatea existentă pentru producția de biciclete convenționale. Drept rezultat, indicatorii capacității și ai gradului de utilizare a capacității au o relevanță limitată, deoarece pot fi adaptați în funcție de evoluțiile pieței. În acest caz particular, Comisia a stabilit și că trecerea de la biciclete convenționale la biciclete electrice nu necesită nici investiții semnificative (care să aibă un impact asupra fluxului de numerar, a capacității de a mobiliza capital sau asupra continuării funcționării), costuri fixe semnificative (cu un impact important asupra rentabilității legate de utilizare), nici o constrângere de a mări producția.

         4.4.2.2.   Volumul vânzărilor și cota de piață

               (173)

               Volumul vânzărilor și cota de piață a industriei din Uniune au evoluat pe parcursul perioadei examinate după cum urmează:

                  Tabelul 6

                  Volumul vânzărilor și cota de piață

                           2014

                           2015

                           2016

                           PA

                           Volumul total al vânzărilor pe piața Uniunii (unități)

                           862 168

                           941 937

                           1 074 335

                           1 042 268

                              Indice

                              100

                              109

                              125

                              121

                           Cotă de piață (%)

                           76

                           69

                           64

                           53

                              Indice

                              100

                              91

                              85

                              69

                              Sursa: CONEBI, producătorii din Uniune incluși în eșantion

               (174)

               Volumul vânzărilor aferente industriei din Uniune a crescut cu 21 % în perioada examinată. Volumul de vânzări al industriei din Uniune a crescut cu 25 % între 2014 și 2016 și apoi a scăzut cu 3 % între 2016 și perioada de anchetă.

               (175)

               În mod similar cu evoluția volumului producției, creșterea cantitativă a vânzărilor între 2014 și 2016 a fost determinată de creșterea consumului. Scăderea cantității de vânzări între 2016 și perioada de anchetă a fost direct legată de pierderea continuă a cotei de piață din cauza importurilor din RPC.

               (176)

               Vânzările realizate de industria din Uniune au crescut într-un ritm mult mai lent decât evoluția consumului. Drept rezultat, cota de piață a industriei din Uniune a scăzut în mod semnificativ, trecând de la 76 % în 2014 la 53 % în cursul perioadei de anchetă.

         4.4.2.3.   Creșterea

               (177)

               Industria din Uniune nu a fost în măsură să beneficieze pe deplin de pe urma creșterii consumului între 2014 și perioada de anchetă. Într-adevăr, consumul a crescut cu 74 % iar industria din Uniune a reușit să-și sporească vânzările doar cu 21 %. Drept consecință, industria din Uniune a pierdut o cotă de piață semnificativă (23 de puncte procentuale) în cursul acestei perioade. Industria din Uniune a trebuit să își reducă producția, vânzările, ocuparea forței de muncă și capacitatea între 2016 și perioada de anchetă din cauza importurilor care au făcut obiectul unui dumping din RPC.

         4.4.2.4.   Ocuparea forței de muncă și productivitatea

               (178)

               Ocuparea forței de muncă și productivitatea au evoluat în cursul perioadei examinate după cum urmează:

                  Tabelul 7

                  Ocuparea forței de muncă și productivitatea

                           2014

                           2015

                           2016

                           PA

                           Număr de angajați

                           2 577

                           3 030

                           3 546

                           3 610

                              Indice

                              100

                              118

                              138

                              140

                           Productivitatea (unități/angajat)

                           327

                           326

                           312

                           302

                              Indice

                              100

                              100

                              96

                              92

                              Sursa: CONEBI, producătorii din Uniune incluși în eșantion

               (179)

               Industria din Uniune a crescut nivelul de ocupare a forței de muncă cu 40 % de-a lungul perioadei examinate. Majoritatea acestei creșteri a avut loc între 2014 și 2016. Ocuparea forței de muncă a crescut cu 2 % între 2016 și perioada de anchetă.

               (180)

               Productivitatea a scăzut cu 8 % ca rezultat al creșterii ocupării forței de muncă într-un ritm mai rapid decât cel al producției.

         4.4.2.5.   Amploarea marjei de dumping și redresarea în urma practicilor de dumping anterioare

               (181)

               Impactul amplorii marjelor de dumping efective asupra industriei din Uniune a fost substanțial, având în vedere volumul și prețurile importurilor din RPC.

               (182)

               Nu există dovezi ale unor practici anterioare de dumping.

         4.4.3.   Indicatorii microeconomici

   4.4.3.1.   Prețurile și factorii care influențează prețurile

               (183)

               Prețurile de vânzare unitare medii ponderate practicate de cei patru producători din Uniune incluși în eșantion față de clienți neafiliați din Uniune au evoluat după cum urmează:

                  Tabelul 8

                  Prețurile de vânzare din Uniune

                           2014

                           2015

                           2016

                           PA

                           Prețurile de vânzare unitare medii din Uniune (EUR/unitate)

                           1 112

                           1 156

                           1 237

                           1 276

                              Indice

                              100

                              104

                              111

                              115

                           Costul de producție unitar (EUR/unitate)

                           1 068

                           1 134

                           1 173

                           1 234

                              Indice

                              100

                              106

                              110

                              116

                              Sursa: producătorii din Uniune incluși în eșantion

               (184)

               Prețurile de vânzare medii ale producătorilor din Uniune incluși în eșantion au crescut cu 15 % de-a lungul perioadei examinate, în conformitate cu creșterea costului mediu al producției, care a crescut cu 16 %.

               (185)

               Întrucât costurile și prețurile medii sunt influențate de gama de produse vândute de acești producători, aceasta nu înseamnă că prețul și costul unui produs comparabil a crescut cu 16 % de-a lungul perioadei examinate.

         4.4.3.2.   Costurile cu forța de muncă

               (186)

               Costurile medii cu forța de muncă ale celor patru producători din Uniune incluși în eșantion au evoluat după cum urmează:

                  Tabelul 9

                  Costurile medii cu forța de muncă per angajat

                           2014

                           2015

                           2016

                           PA

                           Costurile medii cu forța de muncă per angajat (EUR)

                           38 348

                           37 042

                           34 818

                           34 659

                              Indice

                              100

                              97

                              91

                              90

                              Sursa: producătorii din Uniune incluși în eșantion

               (187)

               Costurile medii cu forța de muncă per angajat au scăzut cu 10 % de-a lungul perioadei examinate, datorită creșterii numărului de lucrători din fabrici în raport cu creșterea numărului de angajați afectați activităților de vânzare și funcțiilor administrative.

         4.4.3.3.   Stocurile

               (188)

               De-a lungul perioadei examinate, nivelul stocurilor celor patru producători din Uniune incluși în eșantion a evoluat după cum urmează:

                  Tabelul 10

                  Stocurile

                           2014

                           2015

                           2016

                           PA

                           Stocuri finale (unități)

                           59 375

                           73 521

                           90 573

                           98 412

                              Indice

                              100

                              124

                              153

                              166

                              Sursa: producătorii din Uniune incluși în eșantion

               (189)

               Nivelul stocurilor finale ale celor patru producători din Uniune incluși în eșantion a crescut cu 66 % de-a lungul perioadei examinate.

               (190)

               Trebuie remarcat că nivelul stocurilor în perioada de anchetă a fost măsurat la sfârșitul lunii septembrie, când stocurile sunt în mod normal scăzute deoarece aceasta coincide cu sfârșitul sezonului de vânzări. Dimpotrivă, nivelul stocurilor în celelalte perioade a fost măsurat la sfârșitul lunii decembrie, când este normal să se dețină stocuri ridicate pentru anticiparea viitorului sezon de vânzări.

               (191)

               Creșterea stocurilor a fost, prin urmare, semnificativă. S-a constatat că acest lucru se datora evoluției generale a pieței și faptului că, în timp ce volumele de producție erau menținute la un nivel inferior creșterii înregistrate a consumului, volumele de vânzări s-au dezvoltat chiar mai lent decât producția, generând o acumulare de stocuri care este vizibilă îndeosebi la sfârșitul perioadei de anchetă.

         4.4.3.4.   Rentabilitatea, fluxul de numerar, investițiile, randamentul investițiilor și capacitatea de a mobiliza capital

               (192)

               Rentabilitatea, fluxul de numerar, investițiile și randamentul investițiilor celor patru producători din Uniune incluși în eșantion au evoluat după cum urmează:

                  Tabelul 11

                  Rentabilitatea, fluxul de numerar, investițiile și randamentul investițiilor

                           2014

                           2015

                           2016

                           PA

                           Rentabilitatea vânzărilor în Uniune către clienți independenți (% din cifra de afaceri a vânzărilor)

                           2,7

                           4,3

                           3,8

                           3,4

                              Indice

                              100

                              160

                              142

                              125

                           Fluxul de lichidități (EUR)

                           5 178 860

                           – 5 433 666

                           17 079 409

                           4 955 399

                              Indice

                              100

                              – 105

                              330

                              96

                           Fluxul de lichidități (% din cifra de afaceri a vânzărilor)

                           1,1

                           – 1,0

                           2,5

                           0,6

                              Indice

                              100

                              – 89

                              218

                              55

                           Investiții

                           6 775 924

                           17 773 148

                           7 888 936

                           11 965 802

                              Indice

                              100

                              262

                              116

                              177

                           Randamentul investițiilor (%)

                           18

                           30

                           38

                           37

                              Indice

                              100

                              164

                              213

                              203

                              Sursa: producătorii din Uniune incluși în eșantion

               (193)

               Comisia a determinat rentabilitatea celor patru producători din Uniune incluși în eșantion prin exprimarea profitului net înainte de impozitare realizat din vânzarea produsului similar către clienți neafiliați din Uniune, ca procentaj din cifra de afaceri generată de aceste vânzări.

               (194)

               Pornind de la un nivel scăzut de 2,7 % în 2014, marjele de profit au fost reduse de la 4,3 % în 2015 la 3,4 % în perioada de anchetă.

               (195)

               Fluxul net de lichidități reprezintă capacitatea producătorilor din Uniune de a-și autofinanța activitățile. Fluxul de lichidități a scăzut cu 4 % de-a lungul perioadei examinate și a devenit negativ în 2015. El nu a acoperit investițiile realizate de-a lungul perioadei examinate.

               (196)

               Comparația marjei de profit în procentaj din cifra de afaceri cu fluxul de numerar de exploatare exprimat pe aceeași bază indică o transformare foarte mică a profitului în flux de numerar din cauza variației stocurilor.

               (197)

               Investițiile au crescut cu 77 % de-a lungul perioadei examinate, deși nu reprezintă mai mult decât 2 % din vânzări.

               (198)

               Randamentul investițiilor a crescut cu 103 % în cursul perioadei examinate. Totuși, deși industria bicicletelor electrice reprezintă în mod structural o activitate economică cu flux crescut de lichidități, care necesită puține active pentru a funcționa și acelea există deja ca urmare a producției de biciclete convenționale. În acest context, randamentul investițiilor are o relevanță limitată.

               (199)

               Nivelul scăzut de performanță financiară al industriei din Uniune în termeni de profit și flux de lichidități din cursul perioadei de anchetă a limitat capacitatea acesteia de a mobiliza capital.

         4.4.4.   Concluzie privind prejudiciul

               (200)

               Fiind confruntată cu un flux accelerat de importuri din China care fac obiectul unui dumping, industria din Uniune nu a fost în măsură să beneficieze de pe urma creșterii pieței bicicletelor electrice. Vânzările au crescut cu 21 % în perioada examinată, în timp ce consumul a crescut cu 74 %. În același timp s-au pierdut 23 de puncte de cotă de piață, din care 18 % din cauza importurilor chinezești care au subcotat prețurile practicate de industria din Uniune cu 16 % până la 43 % în cursul perioadei de anchetă.

               (201)

               Presiunea asupra vânzărilor a fost resimțită la nivel de producție, stocuri, capacitate, grad de utilizare a capacității și ocupare a forței de muncă. Producția a crescut în ansamblu în același ritm ca și consumul între 2014 și 2015 (+ 17 % și, respectiv, + 20 %). Totuși, după 2015, industria din Uniune a fost forțată să își reevalueze așteptările cu privire la vânzări. Apoi, tendința privind producția a înregistrat divergențe semnificative și sporite față de evoluția generală a pieței, cu o creștere a producției de 12 % și a consumului de 54 % între 2015 și perioada de anchetă.

               (202)

               Cu toate acestea, exceptând în 2014, producția a fost în mod sistematic mai mare decât vânzările, ducând la o creștere semnificativă a stocurilor. Capacitatea de producție, care crescuse în conformitate cu consumul până în 2016, a fost redusă pentru a stăvili deteriorarea gradului de utilizare a capacităților, care a pierdut 9 % între 2014 și 2016.

               (203)

               În ansamblu, între 2016 și perioada de anchetă, producția a scăzut, stocurile erau mai ridicate după sezonul de vânzări decât înaintea acestuia, capacitatea a fost redusă, ocuparea forței de muncă a stagnat în timp ce importurile din RPC au crescut cu 155 de puncte procentuale.

               (204)

               Presiunea asupra prețurilor și incapacitatea de a realiza economii de scară pe o piață incipientă au menținut rentabilitatea industriei din Uniune la niveluri scăzute de-a lungul perioadei examinate. Acest nivel scăzut al profitului și variația stocurilor au dus la fluxuri de numerar de exploatare scăzute care s-au situat sub nivelul investițiilor realizate în cursul perioadei examinate și au creat un element suplimentar de vulnerabilitate pentru această întreprindere cu flux crescut de lichidități, puternic dependentă de numerarul furnizat de bănci. Patru producători au dat faliment în cursul perioadei de anchetă.

               (205)

               Indicatorii de prejudiciu pentru creștere, cotă de piață, capacitate, grad de utilizare a capacității, stocuri, marje de profit, fluxuri de lichidități și capacitate de a mobiliza capital au evoluat de manieră negativă. Ceilalți indicatori nu au evoluat în mod negativ doar datorită creșterii subiacente puternice a cererii.

               (206)

               În acest stadiu, pe baza celor de mai sus, Comisia a concluzionat că industria din Uniune a suferit un prejudiciu important în sensul articolului 3 alineatul (5) din regulamentul de bază.

         5.   LEGĂTURA DE CAUZALITATE

               (207)

               În conformitate cu articolul 3 alineatul (6) din regulamentul de bază, Comisia a examinat dacă importurile care fac obiectul unui dumping din RPC au cauzat un prejudiciu important industriei din Uniune. În conformitate cu articolul 3 alineatul (7) din regulamentul de bază, Comisia a examinat, de asemenea, dacă alți factori cunoscuți au adus în același timp un prejudiciu industriei din Uniune.

               (208)

               Comisia a garantat că orice prejudiciu eventual cauzat de alți factori decât importurile care fac obiectul unui dumping din RPC nu a fost atribuit importurilor care fac obiectul unui dumping. Acești factori sunt: importuri din alte țări terțe, performanța vânzărilor la export a producătorilor din Uniune și un pretins impact al investițiilor și al extinderii capacităților.

         5.1.   Efectele importurilor care fac obiectul unui dumping

               (209)

               Prețurile importurilor care fac obiectul unui dumping din RPC au subcotat în mod semnificativ prețurile practicate de industria din Uniune în cursul perioadei de anchetă cu marje de subcotare cuprinse între 16,2 % și 43,2 %. În cursul perioadei examinate, industria din Uniune a pierdut 23 de puncte de cotă de piață pe o piață care înregistra o creștere de 74 %, în timp ce importurile din RPC au crescut cu 250 % și au câștigat 17 puncte de cotă de piață de la 18 % la 35 %. Presiunea asupra prețurilor exercitată de importurile care fac obiectul unui dumping din RPC a menținut profitul și fluxul de numerar la niveluri scăzute.

         5.2.   Efectele altor factori

   5.2.1.   Importurile din țări terțe

               (210)

               Volumul importurilor din alte țări terțe a evoluat de-a lungul perioadei examinate după cum urmează:

                  Tabelul 12

                  Importurile din țări terțe

                           Țara

                           2014

                           2015

                           2016

                           PA

                           Taiwan

                           Volum (unități)

                           21 335

                           43 095

                           79 312

                           108 817

                              Indice

                              100

                              202

                              372

                              510

                           Cotă de piață (%)

                           2

                           3

                           5

                           5

                           Preț mediu (EUR)

                           622

                           571

                           843

                           1 016

                              Indice

                              100

                              92

                              135

                              163

                           Vietnam

                           Volum (unități)

                           37 892

                           74 259

                           91 468

                           101 376

                              Indice

                              100

                              196

                              241

                              268

                           Cotă de piață (%)

                           3

                           5

                           5

                           5

                           Preț mediu (EUR)

                           435

                           539

                           542

                           570

                              Indice

                              100

                              124

                              125

                              131

                           Elveția

                           Volum (unități)

                           883

                           14 310

                           30 477

                           28 440

                              Indice

                              100

                              1 621

                              3 452

                              3 221

                           Cotă de piață (%)

                           0

                           1

                           2

                           1

                           Preț mediu (EUR)

                           1 140

                           1 391

                           1 606

                           1 606

                              Indice

                              100

                              122

                              141

                              141

                           Japonia

                           Volum (unități)

                           16 994

                           4 217

                           1 613

                           1 710

                              Indice

                              100

                              25

                              9

                              10

                           Cotă de piață (%)

                           1

                           0

                           0

                           0

                           Preț mediu (EUR)

                           1 098

                           1 406

                           1 687

                           952

                              Indice

                              100

                              128

                              154

                              87

                           Totalul tuturor țărilor terțe cu excepția RPC

                           Volum (unități)

                           77 104

                           135 881

                           202 870

                           240 343

                              Indice

                              100

                              176

                              263

                              312

                           Cotă de piață (%)

                           7

                           10

                           12

                           12

                           Preț mediu (EUR)

                           641

                           666

                           828

                           897

                              Indice

                              100

                              104

                              129

                              140

                              Sursa: Eurostat

               (211)

               Volumul importurilor din țări terțe altele decât RPC au evoluat puternic, sporind cota de piață a acestora de la 7 % în 2014 (77 000 de unități) la 12 % în perioada de anchetă (240 000 de unități). Totuși, ritmul de creștere a scăzut atunci când exportatorii chinezi și-au intensificat activitatea, după 2015.

               (212)

               Aceste importuri au provenit aproape în exclusivitate din Taiwan și Vietnam. Cu toate acestea, după 2015, Comisia a observat o creștere mai lentă a importurilor din Vietnam, ceea ce se poate explica printr-o diferență de preț semnificativă și în creștere față de importurile din China. În mod similar, progresia continuă a importurilor din Taiwan a avut loc datorită unei creșteri la fel de semnificative a prețurilor, ceea ce sugerează că aceste importuri au putut să fie deplasate către partea superioară a pieței.

               (213)

               Importurile din Taiwan și Vietnam aveau, în medie, prețuri mai mici decât cele practicate de industria din Uniune. Cu toate acestea, având în vedere gama largă a prețurilor bicicletelor electrice, Comisia nu poate concluziona că aceste importuri au subcotat prețurile practicate de industria din Uniune pe baza unor condiții identice. În plus, prețurile lor medii au crescut în timp ce prețurile importurilor din RPC au scăzut.

               (214)

               Diferența dintre prețurile importurilor din Vietnam și cele practicate de industria din Uniune a fost, totuși, semnificativă și nu se poate exclude faptul ca acestea să fi contribuit în mod marginal la prejudiciu. Totuși, importurile din Vietnam au încetat de a mai obține cotă de piață după 2015 și volumul acestora a rămas redus.

               (215)

               În consecință, importurile din toate țările, altele decât RPC, nu au atenuat legătura cauzală dintre importurile care fac obiectul unui dumping din RPC și prejudiciul înregistrat de industria din Uniune, și nu au putut avea mai mult decât un impact marginal asupra prejudiciului.

         5.2.2.   Performanța la export a industriei din Uniune

               (216)

               De-a lungul perioadei examinate, volumul exporturilor celor patru producători din Uniune incluși în eșantion a evoluat după cum urmează:

                  Tabelul 13

                  Performanța la export a producătorilor din Uniune incluși în eșantion

                           2014

                           2015

                           2016

                           PA

                           Volumul exportului (unități)

                           5 539

                           14 529

                           24 922

                           21 548

                              Indice

                              100

                              262

                              450

                              389

                           Prețul mediu (EUR)

                           1 570

                           680

                           676

                           907

                              Indice

                              100

                              43

                              43

                              58

                              Sursa: producătorii din Uniune incluși în eșantion

               (217)

               Exporturile în afara Uniunii realizate de producătorii din Uniune incluși în eșantion au fost neglijabile (3 % din volumul total al vânzărilor în perioada examinată). Chiar dacă luăm în considerație scăderea prețului mediu, performanța la export a industriei din Uniune nu poate să fi fost o cauză a prejudiciului,

         5.2.3.   Investițiile și extinderea capacităților

               (218)

               CCCME a susținut că, în 2016, investițiile în capacități au condus la un surplus de capacitate de producție, depășind orice așteptări realiste privind vânzările, care au avut drept efecte atât reducerea semnificativă a gradului de utilizare a capacităților cât și afectarea gravă a rentabilității.

               (219)

               Comisia a respins acest argument. În primul rând, nu se poate afirma că investițiile în capacitate au depășit orice așteptări realiste privind vânzările. Astfel cum se indică în tabelul 5 de mai sus, capacitatea de producție a crescut cu 300 000 de unități între 2015 și 2016. Acest lucru a fost în deplină conformitate cu creșterea consumului între 2015 și 2016, care a fost, de asemenea, de 300 000 de unități, astfel cum se arată în tabelul 2 de mai sus. Din cauza presiunii inechitabile a importurilor care fac obiectul unui dumping din China, ulterior, industria din Uniune si-a redus capacitatea de producție între 2016 și perioada de anchetă cu peste 150 000 de unități, în pofida unei creșteri ulterioare a pieței cu peste 300 000 de unități.

               (220)

               În al doilea rând, Comisia a remarcat că nivelul cheltuielilor de capital nu a fost ridicat. Dimpotrivă, acesta a rămas sub 2 % din cifra de afaceri totală de-a lungul perioadei examinate. Industria din Uniune a transformat liniile de producție existente și, prin urmare, creșterea capacității nu a constituit un factor important pentru cheltuielile de capital.

               (221)

               În al treilea rând, cheltuielile de capital nu au fost luate în seamă la calculul rentabilității (cu excepția deprecierii și a amortizării, care nu au crescut din punct de vedere material). Prin urmare, nu este adecvat să se interpreteze oricare din acești indicatori din punctul de vedere al nivelului investițiilor.

               (222)

               În sfârșit, indicatorii Comisiei au arătat o creștere a costului de producție în conformitate cu prețurile de vânzare. Drept rezultat, nu s-a putut susține că creșterea capacității a avut un impact disproporționat asupra costului de producție.

         5.3.   Concluzie privind legătura de cauzalitate

               (223)

               Comisia a stabilit în mod provizoriu o legătură de cauzalitate între prejudiciul suferit de producătorii din Uniune și importurile care fac obiectul unui dumping din RPC.

               (224)

               Comisia a făcut distincția și a separat efectele tuturor factorilor cunoscuți asupra situației industriei din Uniune de efectele prejudiciabile ale importurilor care fac obiectul unui dumping.

               (225)

               S-a constatat că, în mod provizoriu, ceilalți factori identificați, cum ar fi importurile din alte țări terțe, performanța vânzărilor la export ale producătorilor din Uniune, precum și un pretins impact asupra investițiilor și extinderea capacității nu ar atenua legătura de cauzalitate, chiar dacă se ține seama de efectul lor combinat eventual.

               (226)

               Pe baza celor de mai sus, Comisia a concluzionat în acest stadiu că prejudiciul important adus industriei din Uniune a fost cauzat de importurile care fac obiectul unui dumping din RPC și că ceilalți factori, examinați în mod individual sau colectiv, nu au atenuat legătura cauzală dintre prejudiciu și importurile care fac obiectul unui dumping.

         6.   INTERESUL UNIUNII

               (227)

               În conformitate cu articolul 21 din regulamentul de bază, Comisia a examinat dacă ar putea să concluzioneze în mod clar că nu era în interesul Uniunii să adopte măsuri în acest caz, în pofida determinării unui dumping prejudiciabil. Determinarea interesului Uniunii s-a bazat pe o apreciere a tuturor diferitelor interese implicate, inclusiv cele ale industriei din Uniune, ale importatorilor și ale utilizatorilor.

         6.1.   Interesul furnizorilor

               (228)

               CONEBI, care reunește asociațiile naționale reprezentative atât ale producătorilor de biciclete cât și ale furnizorilor de piese, a sprijinit impunerea măsurilor. Totuși, niciun furnizor nu a luat în mod individual o poziție în cadrul acestei anchete.

               (229)

               Potrivit cifrelor prezentate de CONEBI, piesele pentru biciclete (atât pentru bicicletele convenționale cât și pentru bicicletele electrice) sunt fabricate de 424 de societăți din 19 state membre în care lucrează aproape 21 000 de angajați, care au investit peste 660 de milioane EUR în producție și în inovare în 2016.

               (230)

               În mod provizoriu, Comisia a concluzionat că impunerea unei taxe antidumping ar fi în interesul furnizorilor industriei din Uniune,

         6.2.   Interesul industriei din Uniune

               (231)

               Industria din Uniune este compusă atât din întreprinderi mari cât și din întreprinderi mici și mijlocii în care au lucrat în mod direct în jur de 3 600 de angajați, pe teritoriul a douăsprezece state membre în cursul perioadei examinate. Mai mult, deși consumul de biciclete electrice reprezintă încă o mică parte din ansamblul pieței de biciclete, schimbarea cererii de la biciclete convenționale la biciclete electrice este rapidă și prezintă o provocare structurală pentru menținerea nivelului activității, a valorii adăugate și a locurilor de muncă în întreaga industrie a bicicletelor.

               (232)

               Astfel cum s-a demonstrat în secțiunea 4.4.4 de mai sus, atunci când se analizează evoluția indicatorilor de prejudiciu de la începutul perioadei examinate, întreaga industrie din Uniune a înregistrat o deteriorare a situației sale și a fost afectată în mod negativ de importurile care fac obiectul unui dumping.

               (233)

               Comisia se așteaptă ca impunerea unei taxe antidumping provizorii să permită tuturor producătorilor să funcționeze în condiții de comerț echitabil pe piața din Uniune. În absența măsurilor, este foarte probabilă o deteriorare suplimentară a situației economice și financiare a industriei din Uniune.

               (234)

               În mod provizoriu, Comisia a concluzionat că impunerea unei taxe antidumping ar fi în interesul industriei din Uniune.

         6.3.   Interesul importatorilor neafiliați

               (235)

               CEIEB s-a manifestat pentru a se opune instituirii de măsuri. El reprezintă douăzeci și unu de importatori din șapte state membre.

               (236)

               Unsprezece dintre membrii CEIEB au participat la exercițiul de eșantionare. În plus, două societăți din afara acestui colectiv și-au exprimat, de asemenea, dezaprobarea față de instituirea de măsuri antidumping. În ansamblu, cele treisprezece societăți al căror volum de importuri este cunoscut reprezintă 10 % din totalul importurilor din RPC în cursul perioadei de anchetă.

               (237)

               Observațiile formulate de importatorii incluși în eșantion au arătat că instituirea de măsuri era susceptibilă de a perturba, cel puțin temporar, lanțurile lor de aprovizionare și de a amenința poziția lor financiară dacă aceștia nu vor fi în măsură să transfere costurile sporite aferente taxei către consumatorii lor.

               (238)

               Observațiile formulate de importatorii incluși în eșantion au arătat, de asemenea, că importatorii cei mai mari au fost în măsură să dispună de surse de biciclete electrice adecvate și/sau au dispus de surse alternative potențiale de aprovizionare în afara RPC, inclusiv industria din Uniune. Acești importatori angajează majoritatea lucrătorilor menționați în considerentul 236.

               (239)

               Statisticile privind importurile arată că Vietnamul și Taiwanul au furnizat volume semnificative de biciclete electrice importatorilor europeni. Este, de asemenea, probabil ca alte țări care sunt bine poziționate în domeniul producției de biciclete convenționale să aprovizioneze eventual importatorii.

               (240)

               În acest sens, Comisia a remarcat că instituirea de taxe la importurile de biciclete convenționale din RPC nu a avut drept efect închiderea pieței din Uniune pentru importuri ci, dimpotrivă, a extins numărul țărilor care furnizează biciclete convenționale. Dimpotrivă, pe piețele mari unde nu există măsuri privind bicicletele convenționale din RPC, cum ar fi Statele Unite sau Japonia, importurile reprezintă 99 % respectiv 90 % din piață și majoritatea acestor importuri a provenit din RPC.

               (241)

               Comisia a remarcat că industria bicicletelor constă în peste 450 de producători, din care doar 37 fabrică efectiv biciclete electrice. În plus, actualii fabricanți de biciclete electrice furnizează deja o gamă largă de biciclete electrice și pot să-și mărească capacitățile de producție în condiții normale de piață.

               (242)

               Deși instituirea de taxe ar putea avea un efect negativ mai ales asupra unui număr de mici importatori, efectul negativ al instituirii de taxe ar putea fi atenuat de disponibilitatea de a se aproviziona cu biciclete adecvate din industria din Uniune, din alte țări terțe și din RPC la prețuri echitabile.

               (243)

               Prin urmare, Comisia a concluzionat că instituirea de taxe nu era în interesul importatorilor, dar că presupusul efect negativ asupra importatorilor nu a compensat efectul pozitiv al măsurilor asupra industriei din Uniune.

         6.4.   Interesul utilizatorilor

               (244)

               Federația Europeană a Cicliștilor (European Cyclists' Federation – „ECF”) s-a manifestat în cadrul acestei anchete. ECF reprezintă asociațiile și federațiile de cicliști. ECF a observat că prețul nu este factorul care decide dacă persoanele fac mai mult sau mai puțin ciclism și a furnizat dovezi că țările în care cetățenii fac mai mult ciclism sunt cele în care bicicletele convenționale și bicicletele electrice costă mai mult.

               (245)

               Acest model a fost coroborat de o observație formulată de colectivul de importatori care se opun măsurilor, în care s-a arătat că țările cu ritmul cel mai rapid de adoptare a bicicletelor electrice sunt țările în care bicicletele electrice sunt, în medie, cele mai scumpe.

               (246)

               Colectivul de importatori a remarcat, de asemenea, că exista o legătură strânsă între prețurile bicicletelor electrice, cultura ciclistă națională, calitatea infrastructurilor și, în final, adoptarea bicicletelor electrice.

               (247)

               ECF sprijină condițiile de piață care încurajează calitatea, inovarea și serviciile. Ca atare, deși dumpingul a fost stabilit, ECF a susținut că acesta ar juca un rol negativ în dezvoltarea bicicletelor electrice și, în consecință, asupra tranziției către o Europă mai ecologică, care să ofere o mobilitate mai eficientă cetățenilor ei.

               (248)

               Pe de altă parte, colectivul de importatori care se opune instituirii de măsuri a remarcat că măsurile ar împiedica producătorii chinezi să furnizeze gamele de produse de categorie inferioară precum și să dezvolte cele de categorie mijlocie și de categorie superioară, ceea ce ar duce la reducerea concurenței. Întrucât se pare că, în mare măsură, industria din Uniune este activă în segmentele din categoriile de mijloc și superioară, acest fapt, la rândul lui, ar cauza o reducere a posibilităților de alegere și o creștere a prețurilor pentru consumatorii europeni.

               (249)

               Ancheta a arătat că industria din Uniune este activă în toate segmentele pieței, inclusiv produsele din categoria de bază. Este de așteptat ca măsurile să amplifice și să diversifice aprovizionarea cu biciclete electrice prin restaurarea concurenței în condiții echitabile. Se reamintește faptul că instituirea de măsuri privind bicicletele convenționale nu a redus posibilitățile de alegere ale consumatorilor, ci a crescut diversitatea furnizorilor și a țărilor lor de origine. Prin urmare, argumentul a fost considerat ca fiind nefondat și a trebuit să fie respins.

               (250)

               În timp ce se așteaptă ca instituirea de măsuri să restaureze prețurile pieței, care sunt, de fapt, mai mari decât prețurile de dumping, prețul este un factor care ghidează alegerile consumatorilor și eventualul impact asupra prețurilor pentru consumatori trebuie să fie echilibrat printr-o comparație cost-beneficiu cu alternativele la bicicletele electrice, precum autoturismele, motocicletele sau scuterele.

               (251)

               Comisia a constatat că interesul consumatorilor nu poate fi redus la impactul asupra prețului reprezentat de aducerea importurilor din China la niveluri neprejudiciabile. Dimpotrivă, există dovezi că alegerea consumatorilor este determinată de alți factori, cum ar fi varietatea, calitatea, inovarea și serviciile care pot fi obținute doar în condiții normale de piață, cu o concurență echitabilă și deschisă.

               (252)

               Prin urmare, Comisia a concluzionat că măsurile nu ar afecta în mod necorespunzător situația consumatorilor și ar contribui la dezvoltarea durabilă a bicicletelor electrice în Europa și la avantaje mai mari pentru societate în termeni de protecție a mediului și de îmbunătățire a mobilității.

         6.5.   Interesul altor părți

               (253)

               În final, industria din Uniune s-a manifestat pentru a-și exprima îngrijorarea privind impactul negativ al importurilor care fac obiectul unui dumping asupra situației industriei din Uniune, precum și sprijinul ei pentru măsuri care să asigure condiții de concurență echitabile și o ocupare a forței de muncă în Uniune puternică și continuă.

         6.6.   Concluzie privind interesul Uniunii

               (254)

               Deși nu a putut fi eliminat un efect negativ al măsurilor asupra micilor importatori ai produsului în cauză și asupra prețurilor pentru consumatori, acesta nu prevalează asupra avantajelor pentru furnizori, pentru industria din Uniune și pentru consumatori.

               (255)

               Pe baza celor de mai sus, Comisia a concluzionat că nu există motive imperioase care să dovedească că nu este în interesul Uniunii de a institui măsuri provizorii asupra importurilor de produs în cauză originar din RPC în acest stadiu al anchetei

         7.   MĂSURI ANTIDUMPING PROVIZORII

               (256)

               Pe baza concluziilor la care a ajuns Comisia cu privire la dumping, prejudiciu, legătura de cauzalitate și interesul Uniunii, ar trebui instituite măsuri provizorii pentru a împiedica agravarea prejudiciului cauzat industriei Uniunii de importurile din China care fac obiectul unui dumping.

         7.1.   Nivelul de eliminare a prejudiciului

               (257)

               Pentru a stabili nivelul măsurilor, Comisia a stabilit, mai întâi, valoarea taxei necesare pentru a elimina prejudiciul suferit de industria Uniunii.

               (258)

               Prejudiciul ar fi eliminat dacă industria din Uniune ar fi în măsură să își acopere costurile de producție și să obțină un profit înainte de impozit în ceea ce privește vânzările de produs similar pe piața din Uniune, care ar putea fi realizat în mod rezonabil în condiții normale de concurență de către un sector industrial de acest tip, și anume în absența importurilor care fac obiectul unui dumping.

               (259)

               Pentru stabilirea acestui profit care ar putea fi realizat în mod rezonabil în condiții normale de concurență, Comisia a examinat profiturile realizate în urma vânzărilor către clienți neafiliați, care sunt utilizate în scopul determinării nivelului de eliminare a prejudiciului.

               (260)

               Profitul-țintă a fost fixat în mod provizoriu la 4,3 %, ceea ce reprezintă cea mai mare marjă de profit medie a industriei din Uniune în cursul perioadei examinate. Producătorii din Uniune incluși în eșantion nu au fost în măsură să furnizeze o marjă de profit pentru producția de biciclete electrice dinainte de 2014.

               (261)

               Comisia a stabilit apoi nivelul de eliminare a prejudiciului, pe baza unei comparații a prețului de import mediu ponderat al producătorilor-exportatori cooperanți din RPC incluși în eșantion, ajustat în mod corespunzător pentru costurile de export și taxele vamale, astfel cum a fost stabilit pentru calcularea subcotării prețurilor, cu prețul neprejudiciabil mediu ponderat al produsului similar vândut pe piața Uniunii în cursul perioadei de anchetă de către producătorii din Uniune incluși în eșantion. Orice diferență rezultată din această comparație a fost exprimată ca procent din valoarea CIF de import medie ponderată.

               (262)

               Nivelul de eliminare a prejudiciului pentru „alte societăți cooperante” și pentru „toate celelalte societăți” este definit în același mod ca marja de dumping pentru aceste societăți (a se vedea considerentele 123-127).

         7.2.   Măsuri provizorii

               (263)

               Ar trebui să se instituie măsuri antidumping provizorii asupra importurilor de biciclete electrice originare din RPC în conformitate cu regula taxei celei mai mici de la articolul 7 alineatul (2) din regulamentul de bază. Comisia a comparat nivelurile de eliminare a prejudiciului și marjele de dumping. Valoarea taxei ar trebui stabilită la nivelul cel mai mic dintre marja de dumping și nivelul de eliminare a prejudiciului.

               (264)

               Pe baza informațiilor de mai sus, nivelurile taxei antidumping provizorii, exprimate pe baza prețului CIF la frontiera Uniunii, înainte de vămuire, ar trebui să fie după cum urmează:

                           Societate

                           Marja de dumping

                           Nivelul de eliminare a prejudiciului

                           Taxa antidumping provizorie

                           Bodo Vehicle Group Co., Ltd.

                           90,6 %

                           77,6 %

                           77,6 %

                           Giant Electric Vehicle (Kunshan) Co., Ltd

                           34,6 %

                           27,5 %

                           27,5 %

                           Jinhua Vision Industry Co., Ltd și Yongkang Hulong Electric Vehicle Co., Ltd.

                           42,8 %

                           21,8 %

                           21,8 %

                           Suzhou Rununion Motivity Co., Ltd.

                           106,4 %

                           83,6 %

                           83,6 %

                           Producătorii-exportatori cooperanți neincluși în eșantion (a se vedea anexa)

                           51,0 %

                           37,0 %

                           37,0 %

                           Toate celelalte societăți

                           106,4 %

                           83,6 %

                           83,6 %

               (265)

               Comisia a impus obligativitatea înregistrării importurilor de produs în cauză prin regulamentul de înregistrare, având în vedere posibila aplicare retroactivă a oricăror măsuri antidumping și compensatorii în temeiul articolului 14 alineatul (5) din regulamentul de bază și al articolului 24 alineatul (5) din regulamentul antisubvenție de bază.

               (266)

               În ceea ce privește ancheta antidumping curentă și având în vedere constatările de mai sus, ar trebui să se întrerupă înregistrarea importurilor în scopul anchetei antidumping în temeiul articolului 14 alineatul (5) din regulamentul de bază

               (267)

               În ceea ce privește ancheta antisubvenție desfășurată în paralel, înregistrarea importurilor de produs în cauză în temeiul articolului 24 alineatul (5) din regulamentul antisubvenție de bază ar trebui să continue.

               (268)

               În etapa actuală a procedurii, nu se poate lua nicio decizie privind posibila aplicare retroactivă a unor măsuri antidumping.

               (269)

               Nivelurile taxei antidumping individuale aplicabile societăților precizate în prezentul regulament au fost stabilite pe baza constatărilor prezentei anchete. Prin urmare, ele reflectau situația constatată în cursul prezentei anchete în ceea ce privește aceste societăți. Aceste niveluri ale taxei sunt aplicabile exclusiv importurilor de produs în cauză originar din RPC și fabricat de entitățile juridice menționate. Importurile de produs în cauză fabricat de orice altă societate care nu este menționată în mod specific în partea dispozitivă a prezentului regulament, inclusiv de entitățile afiliate societăților menționate în mod specific, ar trebui să facă obiectul taxei aplicabile „tuturor celorlalte societăți”. Ele nu ar trebui să facă obiectul niciuneia dintre taxele antidumping individuale.

               (270)

               O societate care își modifică ulterior denumirea entității poate solicita aplicarea acestor niveluri ale taxei antidumping individuale. Cererea trebuie să fie adresată Comisiei (9). Cererea trebuie să conțină toate informațiile relevante care să permită demonstrarea faptului că modificarea nu afectează dreptul societății de a beneficia de nivelul taxei care i se aplică. În cazul în care schimbarea denumirii societății nu afectează dreptul său de a beneficia de nivelul taxei aplicabile acesteia, o notificare privind schimbarea denumirii va fi publicată în Jurnalul Oficial al Uniunii Europene.

               (271)

               Pentru a asigura o aplicare corespunzătoare a taxelor antidumping, taxa antidumping pentru toate celelalte societăți ar trebui să se aplice nu doar producătorilor-exportatori necooperanți în cadrul prezentei examinări, ci și producătorilor care nu au avut exporturi în Uniune în timpul perioadei de anchetă.

         8.   DISPOZIȚII FINALE

               (272)

               În interesul unei bune administrări, Comisia a invitat părțile interesate să prezinte observații scrise și/sau să solicite o audiere în fața Comisiei și/sau a consilierului-auditor în cadrul procedurilor comerciale într-un termen stabilit.

               (273)

               Constatările privind instituirea taxelor provizorii sunt provizorii și pot fi modificate în etapa finală a anchetei,

         ADOPTĂ PREZENTUL REGULAMENT:
   Articolul 1
   (1)   Se instituie o taxă antidumping provizorie la importurile de biciclete, cu pedalare asistată, cu un motor electric auxiliar originare din Republica Populară Chineză, încadrate în prezent la codurile NC 8711 60 10 și ex 8711 60 90 (codul TARIC 8711609010).
   (2)   Nivelul taxei antidumping provizorii aplicabile prețului net franco-frontiera Uniunii, înainte de vămuire, al produsului descris la alineatul (1) și fabricat de societățile enumerate în continuare se stabilește după cum urmează:

               Societatea

               Taxa antidumping provizorie

               Codul adițional TARIC

               Bodo Vehicle Group Co., Ltd.

               77,6 %

               C382

               Giant Electric Vehicle (Kunshan) Co., Ltd

               27,5 %

               C383

               Jinhua Vision Industry Co., Ltd și Yongkang Hulong Electric Vehicle Co., Ltd.

               21,8 %

               C384

               Suzhou Rununion Motivity Co., Ltd.

               83,6 %

               C385

               Alți producători-exportatori cooperanți enumerați în anexă

               37,0 %

               A se vedea anexa

               Toate celelalte societăți

               83,6 %

               C999

         (3)   Aplicarea nivelurilor individuale ale taxelor specificate pentru societățile menționate la alineatul (2) este condiționată de prezentarea la autoritățile vamale ale statelor membre a unei facturi comerciale valabile, pe care trebuie să figureze o declarație datată și semnată de un reprezentant oficial al entității care emite respectiva factură, identificat prin numele și funcția acestuia, redactată după cum urmează: „Subsemnatul, certific că bicicletele electrice vândute la export în Uniunea Europeană care fac obiectul prezentei facturi au fost fabricate de (denumirea și adresa societății) (cod adițional TARIC) în Republica Populară Chineză. Declar că informațiile furnizate în prezenta factură sunt complete și corecte.” În cazul în care nu se prezintă o astfel de factură, se aplică nivelul taxei aplicabil tuturor celorlalte societăți.
   (4)   Punerea în liberă circulație în Uniune a produsului menționat la alineatul (1) este condiționată de depunerea unei garanții echivalente cu valoarea taxei provizorii.
   (5)   În lipsa unor indicații contrare, se aplică dispozițiile relevante în vigoare referitoare la taxele vamale.
   Articolul 2
   (1)   În termen de 25 de zile calendaristice de la data intrării în vigoare a prezentului regulament, părțile interesate:

               (a)

               pot solicita dezvăluirea faptelor și a considerațiilor esențiale pe baza cărora a fost adoptat prezentul regulament;

               (b)

               pot transmite Comisiei observațiile lor scrise, inclusiv observațiile referitoare la clasificarea mărcilor pe niveluri și

               (c)

               pot solicita o audiere în fața Comisiei și/sau a consilierului-auditor pentru proceduri comerciale.

         (2)   În termen de 25 de zile calendaristice de la data intrării în vigoare a prezentului regulament, părțile menționate la articolul 21 alineatul (4) din Regulamentul (UE) 2016/1036 al Parlamentului European și al Consiliului pot prezenta observații privind aplicarea măsurilor provizorii.
   Articolul 3
   La articolul 1 din Regulamentul de punere în aplicare (UE) 2018/671, alineatul (1) se înlocuiește cu următorul text:

      „(1)   În conformitate cu articolul 24 alineatul (5) din Regulamentul (UE) 2016/1037, autoritățile vamale sunt invitate să ia măsurile corespunzătoare pentru a înregistra importurile în Uniune de biciclete, cu pedalare asistată, cu un motor electric auxiliar, încadrate în prezent la codurile NC 8711 60 10 și ex 8711 60 90 (codul TARIC 8711609010) și originare din Republica Populară Chineză.”

   Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Articolul 1 se aplică pentru o perioadă de șase luni.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 iulie 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  JO C 353, 20.10.2017, p. 19.

      (3)  JO C 440, 21.12.2017, p. 22.

      (4)  Regulamentul de punere în aplicare (UE) 2018/671 al Comisiei din 2 mai 2018 de supunere la înregistrare a importurilor de biciclete electrice originare din Republica Populară Chineză (JO L 113, 3.5.2018, p. 4).

      (5)  Plângere, anexa 10.

      (6)  Plângere, anexa 9.

      (7)  Puterea nominală continuă maximă.

      (8)  Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (JO L 176, 30.6.2016, p. 55).

      (9)  Comisia Europeană, Direcția Generală Comerț, Direcția H, Rue de la Loi 170, 1040 Bruxelles, Belgia.

      ANEXĂ

                  Denumirea societății

                  Provincia

                  Cod adițional TARIC

                  Acetrikes Bicycles (Taicang) Co., Ltd.

                  Jiangsu

                  C386

                  Active Cycles Co., Ltd.

                  Jiangsu

                  C387

                  Aigeni Technology Co., Ltd.

                  Jiangsu

                  C388

                  Aima Technology Group Co., Ltd.

                  Tianjin

                  C389

                  Alco Electronics (Dongguan) Limited

                  Guangdong

                  C390

                  Beijing Tsinova Technology Co., Ltd.

                  Beijing

                  C391

                  Changzhou Airwheel Technology Co., Ltd.

                  Jiangsu

                  C392

                  Changzhou Bisek Cycle Co., Ltd.

                  Jiangsu

                  C393

                  Changzhou Hj Pedal Co., Ltd.

                  Jiangsu

                  C394

                  Changzhou Rich Vehicle Technology Co., Ltd.

                  Jiangsu

                  C395

                  Changzhou Ristar Cycle Co., Ltd

                  Jiangsu

                  C396

                  Changzhou Sobowo Vehicle Co., Ltd.

                  Jiangsu

                  C397

                  Changzhou Steamoon Intelligent Technology Co., Ltd.

                  Jiangsu

                  C398

                  Cutting Edge Power Vehicle Int'l TJ Co., Ltd.

                  Tianjin

                  C399

                  Cycleman E-Vehicle Ltd,. Co.

                  Jiangsu

                  C400

                  Dongguan Benling Vehicle Technology Co., Ltd.

                  Guangdong

                  C401

                  Dongguan Honglin Industrial Co., Ltd și Melton Industrial (Dong Guan) Co., Ltd

                  Guangdong

                  C402

                  Eco International Elebike Co., Ltd.

                  Jiangsu

                  C403

                  Everestt International Industries Ltd.

                  Jiangsu

                  C404

                  Foshan Lano Bike Co., Ltd.

                  Guangdong

                  C405

                  Foshan Zenith Sports Co., Ltd.

                  Guangdong

                  C406

                  Geoby Advance Technology Co., Ltd.

                  Jiangsu

                  C407

                  Guangdong Commercial Trading Imp. & Exp. Corp., Ltd.

                  Guangdong

                  C408

                  Guangdong Shunde Junhao Science & Technology Development Co., Ltd.

                  Guangdong

                  C409

                  Guangzhou Symbol Bicycle Co., Ltd.

                  Guangzhou

                  C410

                  Hangzhou Fanzhou Technology Co., Ltd.

                  Zhejiang

                  C411

                  Hangzhou Morakot E-Bike Manufacture Co., Ltd.

                  Zhejiang

                  C412

                  Hangzhou TOP Mechanical And Electrical Technology, Co. Ltd.

                  Zhejiang

                  C413

                  Hua Chin Bicycle & Fitness (H.Z.) Co., Ltd.

                  Guangdong

                  C414

                  Jiangsu Imi Electric Vehicle Technology Co., Ltd.

                  Jiangsu

                  C415

                  Jiangsu Lvneng Electrical Bicycle Technology Co., Ltd.

                  Jiangsu

                  C416

                  Jiangsu Stareyes Bicycle Industrial Co., Ltd.

                  Jiangsu

                  C417

                  Jiaxing Onway Ev Tech Co., Ltd.

                  Zhejiang

                  C418

                  Jinhua Enjoycare Motive Technology Co., Ltd.

                  Zhejiang

                  C419

                  Jinhua Feirui Vehicle Co., Ltd.

                  Zhejiang

                  C420

                  Jinhua Jobo Technology Co., Ltd.

                  Zhejiang

                  C421

                  Jinhua Suntide Vehicle Co., Ltd.

                  Zhejiang

                  C422

                  Jinhua Yifei Electric Science And Technology Co., Ltd.

                  Zhejiang

                  C423

                  Jinhua Zodin E-Vehicle Co., Ltd.

                  Zhejiang

                  C424

                  Kenstone Metal (Kunshan) Co., Ltd.

                  Jiangsu

                  C425

                  Komda Industrial (Dongguan) Co., Ltd.

                  Guangdong

                  C426

                  Kunshan Sevenone Cycle Co., Ltd.

                  Jiangsu

                  C427

                  Nanjing Jincheng Machinery Co., Ltd.

                  Jiangsu

                  C428

                  Nantong Tianyuan Automatic Vehicle Co., Ltd.

                  Jiangsu

                  C429

                  Ningbo Bestar Co., Ltd.

                  Zhejiang

                  C430

                  Ningbo Lvkang Vehicle Co., Ltd.

                  Zhejiang

                  C431

                  Ningbo Nanyang Vehicle Co., Ltd.

                  Zhejiang

                  C432

                  Ningbo Oner Bike Co., Ltd.

                  Zhejiang

                  C433

                  Ningbo Pugonying Vehicle Technology Co., Ltd.

                  Zhejiang

                  C434

                  Ningbo Roadsan New Energy Technology Co., Ltd.

                  Zhejiang

                  C435

                  Ningbo Shenchima Vehicle Industry Co., Ltd.

                  Zhejiang

                  C436

                  Ningbo Zixin Bicycle Industry Co., Ltd.

                  Zhejiang

                  C437

                  Pronordic E-Bikes Limited Company

                  Jiangsu

                  C438

                  Shandong Eco Friendly Technology Co., Ltd.

                  Shandong

                  C439

                  Shanghai Promising Int'l Trade & Logistics Co., Ltd.

                  Shanghai

                  C440

                  Shenzhen SanDin Cycle Co., Ltd.

                  Guangdong

                  C441

                  Shenzhen Shenling Car Co., Ltd.

                  Guangdong

                  C442

                  Sino Lithium (Suzhou) Electric Technology Co., Ltd.

                  Jiangsu

                  C443

                  Skyland Sport Tech Co., Ltd.

                  Tianjin

                  C444

                  Suzhou Dynavolt Intelligent Vehicle Technology Co., Ltd.

                  Jiangsu

                  C445

                  Suzhou Guoxin Group Fengyuan Imp & Exp. Co., Ltd.

                  Jiangsu

                  C446

                  Suzhou Joydeer E-Bicycle Co., Ltd

                  Jiangsu

                  C447

                  Taioku Manufacturing (Jiangsu) Co., Ltd.

                  Jiangsu

                  C448

                  Tianjin Luodeshengda Bicycle Co., Ltd.

                  Tianjin

                  C449

                  Tianjin Upland Bicycle Co., Ltd.

                  Tianjin

                  C450

                  Tianjin Anbike Electric Bicycle Co., Ltd

                  Tianjin

                  C451

                  Ubchoice Co., Ltd.

                  Guangdong

                  C452

                  Universal Cycle Corporation (Guang Zhou)

                  Guangdong

                  C453

                  Wettsen Corporation

                  Shandong

                  C454

                  Wuxi Bashan E-Vehicle Co., Ltd.

                  Jiangsu

                  C455

                  Wuxi Merry Ebike Co., Ltd.

                  Jiangsu

                  C456

                  Wuxi METUO Vehicle Co., Ltd.

                  Jiangsu

                  C457

                  Wuxi Shengda Bicycle Co., Ltd.

                  Jiangsu

                  C458

                  Wuxi United Mobility Technology Inc

                  Jiangsu

                  C459

                  Wuyi Simino Industry & Trade Co., Ltd.

                  Zhejiang

                  C460

                  Wuyi Yuema Leisure Articles Co., Ltd.

                  Zhejiang

                  C461

                  Xiangjin (Tianjin) Cycle Co., Ltd.

                  Tianjin

                  C462

                  Yadea Technology Group Co., Ltd.

                  Jiangsu

                  C463

                  Yong Qi (China) Bicycle Industrial Corp

                  Jiangsu

                  C464

                  Yongkang Aijiu Industry & Trade Co., Ltd.

                  Zhejiang

                  C465

                  Yongkang Juxiang Vehicle Co, Ltd.

                  Zhejiang

                  C466

                  Yongkang Lohas Vehicle Co., Ltd.

                  Zhejiang

                  C467

                  Yongkang Mars Vehicle Co., Ltd.

                  Zhejiang

                  C468

                  Zhejiang Apollo Motorcycle Manufacturer Co., Ltd.

                  Zhejiang

                  C469

                  Zhejiang Baoguilai Vehicle Co., Ltd.

                  Zhejiang

                  C470

                  Zhejiang Enze Vehicle Co., Ltd.

                  Zhejiang

                  C471

                  Zhejiang Goccia Electric Technology Co., Ltd.

                  Zhejiang

                  C472

                  Zhejiang Jsl Vehicle Co., Ltd.

                  Zhejiang

                  C473

                  Zhejiang Kaiyi New Material Technology Co., Ltd.

                  Zhejiang

                  C474

                  Zhejiang Lianmei Industrial Co., Ltd.

                  Zhejiang

                  C475

                  Zhejiang Luyuan Electric Vehicle Co., Ltd.

                  Zhejiang

                  C476

                  Zhejiang Tuer Vehicle Industry Co., Ltd.

                  Zhejiang

                  C477

                  Zhejiang Xingyue Vehicle Co., Ltd., Zhejiang Xingyue Overfly Electric Vehicle Co., Ltd. and Zhejiang Xingyue Electric Vehicle Co., Ltd.

                  Zhejiang

                  C478

                  Zhongshan Qiangli Electronics Factory

                  Guangdong

                  C479

                  Zhongxin Power (Tianjin) Bicycle Co., Ltd.

                  Tianjin

                  C480